NSinfo: Gas ostaje po staroj ceni za domaćinstva\nGas ostaje po staroj ceni za domaćinstva\nIako je do početka grejne sezone ostalo još nekoliko dana, u mnogim stanovima su, zbog niskih spoljnih tempertura radijatori počeli da greju\nSlično je i u domaćinstvima koja se samostalno zagrevaju, a one koji to čine koristeći prirodni gas, što je i energent koji koristi i najveći broj toplana, sigurno je zabrinulo to što je krajem prošle nedelje iz ruske kompanije „Gasprom” ukazano da bi prosečna izvozna cene gasa za Evropu mogla biti viša nego sada.\nNaime, zamenik predsednika Upravnog komiteta „Gasproma” Aleksandar Medvedev rekao je da bi do kraja godine 1.000 kubnih metara moglo moglo koštati 200 dolara, ukazujući na to da je na spot-tržištu 1.000 kubika gasa već iznad 200 dolara.\nDa li će se povećanje prosečne izvozna cene gasa za Evropu odraziti na tržište Srbije ne može se precizno reći, ali je izvesno da promene cene za individualne potrošače neće biti jer je već blizu polovine oktobra, a o mogućoj promeni cene se ne govori. Uz to, da bi se cena promenila,potrebno je da prođe 30 dana pre primene. Pošto nije uobičajeno da se cena menja tokom meseca i brojila očitavaju dva puta, slobodno bi se moglo reći da do daljeg na domaćem tržištu, kada su individualni potrošači gasa u pitanju, ne bi trebalo očekivati promenu cene kubnog metra gasa. A ona je, da podsetimo, u proseku, oko 40 dinara, a sadašnja cena za domaćinstva ista je od juna prošle godine.


Još jedan mamut pronađen u Viminacijumu | Glas javnosti\nPočetna > Srbija > Još jedan mamut pronađen u Viminacijumu\nOtkriće mamuta je utoliko značajnije ako se ima u vidu da nijedan mamut više nije na mestu gde je pronađen, već se čuvaju u muzejima, rekao direktor Arheološkog projekta Viminacijum prof. dr Miomir Korać\nPOŽAREVAC - U Viminacijumu je pronađen deo skeleta još jednog mamuta, nakon otkrića fosilnih ostataka ženke mamuta Vike 2009. godine, što predstavlja dragoceno svetsko otkriće, rekao je direktor Arheološkog projekta Viminacijum prof. dr Miomir Korać.\n"Pre tri godine smo se iznenadili kada smo otkrili Viku. Ovo samo potvrđuje da taj prostor krije u sebi mnoge tajne koje treba istražiti. Mamuti se u svetu vrlo retko nalaze na mestu gde su uginuli, te ovo predstavlja dragoceno svetsko otkriće", rekao je Korać.\nOn je podsetio da je do sada u svetu otkriveno samo 20-30 mamuta. "Neko je u šali rekao: Pa mi imamo već 10 posto mamuta otkrivenih u svetu", kazao je Korać.\nKorać je skrenuo pažnju da je otkriće mamuta u Viminacijumu utoliko značajnije ako se ima u vidu da nijedan mamut više nije na mestu gde je pronađen, već se čuvaju u muzejima.\nSkelet mamuta, za koji se veruje da je veći od Vike, pronađen je u prostoru ispred površinskog kopa "Drmno" na samoj litici, gde je nemoguće koncentrisati veći broj radnika i arheologa, što usporava istraživanje.\nKorać nije mogao da kaže mnogo o otkrivenom skeletu, osim da je prostor u kome je pronađen deo skeleta dug 10 metara i da zbog specifičnog položaja kostiju na terenu, tek će videti šta ih čeka narednih dana.\nU Viminacijumu radi veliki tim od 20 istraživača, sedam doktora nauka i 14 doktoranata i u toku je istraživanje rimskog amfiteatra koji je gotovo veličine Beogradske arene.\nKorać je istakao da Viminacijum već zauzima značajno mesto u porodici arheoloških lokaliteta iz rimskog perioda, kao jedini legijski logor i rimski grad koji nije ispod savremenog grada.\n"Mi imamo prostor od gotovo 400 hektara za istraživanje. Do sada smo iskopali samo dva posto Viminacijuma, a unuci naših najmlađih arheologa - doktoranata koji se trenutno nalaze na terenu, iskopaće tek sedam posto. Narednih 300 godina imamo jedan sjajan prostor za istraživanje i Viminacijum će za 10-15 godina biti prostor u koji će milioni turista dolaziti", naglasio je Korać.\nOn je rekao da Viminacijum trenutno učestvuje u četiri velika međunarodna projekta, od kojih je izdvojio "Turistički pasoš" u kome sarađuju sa Italijanima kako bi povezali Akvileju i Viminacijum, i drugi pod nazivom "Open art" koji uključuje 10 zemalja.\nKorać je rekao da se mreža rimskih puteva ubrzano gradi u Evropi i ocenio da će Viminacijum biti značajna stanica na toj mapi.\nNa centralnom Kosovu pojačane restrikcije vode\nProfesori protiv zloupotreba u školi "Desanka Maksimović"\nSNS, DSS, SPS, URS i "Preobraženje" na vlasti u Brusu


Vanredna situacija na levoj obali Dunava ukinuta, pomoć za oštećene i do 200.000 dinara - www.lobi-info.rs\nVanredna situacija na levoj obali Dunava ukinuta, pomoć za oštećene i do 200.000 dinara\nOpštini Palilula stiglo je više od 1.000 zahteva za pomoć za sanaciju štete od poplava i u toku je njihova obrada. Ona iznosi od jedne do tri prosečne plate na teritoriji grada, što može dostići i do 200.000 dinara po domaćinstvu.\nNikodijević je podsetio da je opštinski Štab za vanredne situacije Palilule ukinuo vanrednu situaciju na delu teritorije na levoj obali Dunava.\nPrvi, urgentni deo, odmah posle izlivanja vode, urađen je na profesionalan način. Zahvaljujući stručnom i profesionalnom radu svih službi nije došlo do pojave infekcije ni zaraza, a i dalje nastavljamo da pomažemo stanovnicima ovog dela grada.\nSada je na redu traženje sistemskog rešenja za naselja na ovoj obali Dunava. Prošle nedelje potpisan je ugovor sa Evropskom investicionam bankom o projektu izgradnje kanalizacije. Nikodijević navodi da će projektovanje biti završeno do kraja godine i da će od marta 2020. početi sa izvođenjem radova.\nNažalost, veliki deo kanala bio je ili zatrpan ili pregrađen, velika količina vode nije imala gde da ode i zato je došlo do zadržavanja atmosferskih voda. Urađeno je mapiranje celog terena, vlada je izdvojila 218 miliona dinara „Srbijavodama“ koje će tretirati sve kanale na levoj obali i privesti ih nameni.\nDo petka je bio rok za prijavu svih oštećenih u poplavama. U međuvremenu je urađena je sanacija čitavog terena. Dezinsekcija, dezinfekcija i deratizacija su obavljene ne samo na terenu već i u stambenim i pomoćnim objektima.\nTrenutno se u kanale ubacuje larvicid, a prethodno je već obavljeno zaprašivanje komaraca. Voda za piće dostupna je na celoj teritoriji Palilule, osim na području Popove bare gde je na terenu pet cisterni za stanovništvo, vrtiće, mesnu zajednicu i druge objekte – kazao je Nikodijević.\nDirektorka Zavoda za biocide i medicinsku ekologiju Dragana Despot istakla je da se, pored svih drugih mera, mnogo uradilo i na prevenciji i otklanjanju uzroka potencijalnog nastanka epidemije i zaraze.\nDo sada je brađeno 2.200 domaćinstava, ekipe su stalno na terenu, radi se dezinfekcija, deratizacija i suzbijanje larvi komaraca u kanalima. Građanima su podeljena sredstva koja mogu sami da ubace u svoje septičke jame, tablete larvicida.\nMolimo građane za strpljenje jer se ne može sve odjednom uraditi, ali uveravam sugrađane da ćemo obići sva mesta i da će posao biti obavljen na najbolji način – istakla je Dragana Despot.\nObilasku su prisustvovali i sekretarka za zdravstvo Vera Dražić, sekretar za upravu Nikola Prelević i direktor Centra za kulturu „Vlada Divljan“ Ljubiša Đurović.\nzavod za biocide\nPozorišna predstava "Papagaj" besplatno u Tašmajdanskom parku\nUskoro sanacija ulica raskopanih zbog poplava na levoj obali


FSS: Infrastrukturna revolucija, igra se na nikad boljim terenima - Izazov\nFSS: Infrastrukturna revolucija, igra se na nikad boljim terenima\nRadio-televizija Srbije 13. avgusta 2019. 17:34\nNije tajna, u istoriji domaćeg elitnog takmičenja to se nije dogodilo, sve do ovog leta kada je Fudbalski savez Srbije učinio ogroman napor da superligašku scenu podigne na jedan novi, viši nivo.\nZajedno sa klubovima i Zajednicom pokrenut je sveobuhvatan projekat rekonstrukcije terena širom Srbije, uložena su velika sredstva, a praktično nove terene dobili su Vojvodina i Proleter, Partizan, Mladost iz Lučana, Javor, Voždovac, Napredak, Radnik, Radnički iz Niša, Mačva… Ono što se, dakle, nije učinilo prethodnih decenija, uradilo se i uložilo za dva-tri meseca koliko su trajali radovi na gotovo svim stadionima Superlige.\n"Prvi put se u Srbiji elitni fudbal igra na izvanrednim terenima."\n"Reprezentacija sada može da bira gde će da igra, jer u slučaju loših vremenskih uslova, pored stadiona "Rajko Mitić", i stadion u Humskoj sada ima grejače koji omogućavaju akterima optimalne uslove za igru."\n"Za dva meseca smo dostigli najviši mogući nivo na ovom planu, a važno je istaći da su i klubovi angažovali zavidna sopstvena sredstva, Napredak iz Kruševca, Partizan…"\n"Investicije su još u toku, postavljamo semafore, reflektore… ukupna investicija je višemilionska."\n"Posebno treba da istaknemo i pohvalimo TSC iz Bačke Topole, oni grade novi stadion po najvišim standardima UEFA, ali u isto vreme velika su ulaganja i na stadionu u Senti gde trenutno igraju svoje utakmice kao domaćini."\n"Na delu je sveopšta fudbalska infrastrukturna revolucija u Srbiji, zahvaljuči državi uskoro krećemo u rekonstrukciju i izgradnju potpuno novih stadiona širom zemlje, naravno po najvišim standardima Uefe."\n"U pripremi je Predlog zakona o privatizaciji profesionalnih klubova, postoji saglasnost svih klubova Zajednice."\n"U ovo vreme sledeće godine, najkasnije u jesen, očekujemo da će biti postavljen kamen temeljac za izgradnju Nacionalnog stadiona."\n"Velika su ulaganja u Sportski centar u Staroj Pazovi, u rekonstrukciju, ali i izgradnju potpuno novih sadržaja. Uskoro se završava i potpuno nova tribina za gostujuće navijače na stadionu u Sportskom centru gde će moći da se igraju utakmice elitnog ranga,a zbog rekonstrukcije stadiona u Subotici, Spartak će svoje mečeve kao domaćin igrati u SC", zaključio je Jovan Šurbatović.\nInvesticije FSS-a u terene:\nVojvodina/Proleter- na stadionu Karađorđe zamenjena trava, urađena drežana, zalivni sistem\nCrvena zvezda – zamenjena trava, urađena drenaža, zalivni sistem\nRadnički – zamenjena trava, urađena drenaža, zalivni sistem i radovi na tribinama\nMačva – zemenjena trava sa kompletnom drenažom, urađen zalivni sistem\nJavor – zamenjena trava sa kompletnom drenažom, zalivni sistem, nove ograde, plus radovi na stadionu\nNapredak – urađen kompletan teren sa drenažom i novom travom, zalivni sistem, plus radovi na stadionu i tribinama\nInter i Roma podelili bodove\nGrujić strelac, Herta ispustila dva gola prednosti\nNavijači Čelsija napravili listu pojačanja za januar, na njoj je i reprezentativac…\nEvropsko proleće ili podmlađivanje: Zvezda menja strategiju ukoliko ne izbori…\nIzvinite, moram do taoleta…\nIbrahimović probudio Materacijevu sujetu: Neke rane nikada ne prolaze,…\n„Frankfurtić“ čeka Grujića: Srpski derbi otvara 14. kolo…\nTevez se priseća dana iz Junajteda: Runi mi je dao svoj…\nReal “ukrao” Murinju pojačanje ispred nosa\nNorvežani završili značajan posao pred duel sa Srbijom\nHerta ispustila pobedu u Frankfurtu i “poništila” sjajno veče Marka…\nNavijači Čelsija napravili listu pojačanja za januar, na njoj je i…


Predsedavajući Predsedništva BiH Milorad Dodik rekao je agenciji SRNA da Republika Srpska ostaje pri ranijem stavu da na njenoj teritoriji neće biti izgradnje i opremanja migrantskih centara, što je jasno prenio visokom predstavniku EU za spoljnu politiku i bezbednost Josepu Borrellu.\n“Na Borrellov zahtev razgovarali smo o pitanjima migranata, a njegov glavni interes je bio zašto prostor bivše fabrike „Bira” u Bihaću nije aktiviran za njihov smeštaj. Rekao sam da to nije u nadležnosti Predsedništva BiH i Republike Srpske, jer se „Bira“ nalazi u Federaciji BiH / FBiH /, koja bi trebala rešiti ovo pitanje. Migrantska kriza u BiH je teška i na ivici je humanitarne katastrofe, a odgovorni moraju rešiti to pitanj “, rekao je Dodik i naveo da je preuzeo obavezu da danas razgovara sa gradonačelnikom Bihaća Šuhretom Fazlićem.\nIstakao je da je EU novac za smeštaj migranata davala preko različitih nezavisnih organizacija, a ne preko institucija BiH, Republike Srpske i FBiH, te da postoje naznake zloupotrebe tih sredstava i da se stoga ne mogu pripisati kao pomoć BiH.\n“Borrell jeste tražio, verovatno pod uticajem Sarajeva, da se migranti raspoređuju na čitavoj teritoriji BiH, bez obzira na jasan stav Republike Srpske. Rekao sam da Republika Srpska ima pravo na svoj stav o migrantskoj krizi i neće ga menjati, odnosno na području RS neće biti migrantskih centara. Borrell je insistirao da pokušaju da obezbede što humanije uslove za smeštaj migranata, sa čime se slažem“, objasnio je Dodik.\nPredsedavajući Predsedništva naglasio je da Republika Srpska ne želi sredstva za smeštaj migranata, niti će ih dobiti.\n“Veoma je važno držati se naše politike da ne želimo da prihvatimo migrante na području Srpske, jer samo takva politika daje rezultate. EU je ohrabrila milione ljudi da krenu ka njoj, a zatim su stavili žicu na granice, što govori o odnosu prema migrantima, koji je isključivo problem EU, a ne nas. Mi u BiH nismo ostali pasivni, ali glavni problem migranata nije u BiH, već u EU, i treba da preuzme punu odgovornost za taj problem “, rekao je Dodik.\nVisoki predstavnik EU za spoljnu politiku i sigurnost Josep Borrell pozvao je vlasti u BiH da rade na održivim rešenjima za migrante, pre svega na otvaranju prihvatnih centara ravnomernije raspoređenih širom zemlje.


DERBI PRIPAO NAFTAGASU IZ ELEMIRA | ZR KLIK\nFoto arhiva: Na slici Ilija Krasić strelac jedinog gola\nSport- U derbiju 23. kola Vojvođanske lige „Istok“ ekipa Naftagasa iz Elemira, na domaćem terenu, bila je bolja od lidera na tabeli, ekipe OFK „Kikinda“, i slavila rezultatom 1:0.\nJedini gol na meču postigao je Ilija Krasić, u 5. minutu, kada je na odličnu dubinsku loptu Popova uspeo da prođe iza leđa štopera i pogodi suprotan ugao golmana gostiju za ispostaviće se konačnih 1:0.\nŠto se ostalih utakmica u vojvođanskom „Istoku“ tiče, Jedinstvo iz Banatskog Karađorđeva odigralo je nerešeno u gostima protiv Čente, Omladinac FAM je nakon preokreta došao do pobede nad Kovinom 1:2. Vojvoda Stepa je kod kuće savladala Omoljicu 3:2, a sigurni kod kuće bili su i Radnički iz Sutjeske i Žak Kikinda.\nOstale rezultate 23.kola i tabelu pogledajte OVDE


"Mi u organizaciji Al-Qaida obećavamo Allahu svemoćom i tražimo njegovu pomoć, podršku i istrajnost da nastavimo putem džihada, putem kojim su išli naši lideri, a iznad svih, šejh Osama", navedeno je u saopćenju o kojem je izvjestila američka služba za praćenje internet stranica SITE, javio je AFP.\n"Naglašavamo da je krv borca šejha Osame bin Ladena, neka ga Allah blagoslovi, za nas i za sve muslimane mnogo dragocijena da bi bila prolivena uzalud", ističe se u saopćenju Al-Qaide.\nOva organizacija pozvala je sve muslimane u Pakistanu da ustanu protiv svojih lidera i "očiste" zemlju od "sramote koju im je nanijela grupa izdajnika i lopova koji su sve prodali neprijatelju" i od "prljavih Amerikanaca koji u njoj šire korupciju".\nSaopćenje Al-Qaide, uz koje stoji datum 3. maj, prvo je koje je ova organizacija objavila od ubistva Bin Ladena, a njegova autentičnost za sada nije nezavisno potvršena.\nAl Qaida također je saopćila da će uskoro biti objavljen audiosnimak ubijenog lidera, načinjen sedmicu dana prije njegove smrti.\nGrupa američkih komandosa, takozvanih "mornaričkih foka", u noći između nedjelje i ponedjeljka iz helikoptera je upala u kuću u Abotabadu, u sjevernom Pakistanu, gdje se skrivao lider Al-Qaide, ubila ga i njegovo tijelo sahranila u Arabijskom moru.


42 poena Dvejna Vejda za preokret Majamija i 1-2 u seriji\nSamo dva tima u istoriji uspela su da ostvare trijumf u finalnoj seriji posle zaostatka od 2-0: Boston iz 1968. i Portland iz 1977. godine. Majami svakako želi da bude treća ekipa kojoj je to pošlo za rukom, a da li će uspeti … posle treće utakmice, prve od tri na Floridi – šansa još uvek postoji. Hit je trijumfovao u trećoj utakmici finala plej-ofa - 98:96.\nNešto više od šest i po minuta pre kraja Dalas je u Majamiju imao 13 poena viška (89:76) i činilo se da je ogromnih 3-0 u seriji samo tehničko pitanje. Međutim, Dvejn Vejd je, poput Majkla Džordana u najboljim danima, preuzeo kontrolu i sa 15 od ukupno 42 poena u poslednjoj četvrtini doveo svoj tim u priliku da dobije meč. Šakil O'Nil (16 poena, 11 skokova, 5 asistencija, 2 blokade, 7 izgubljenih lopti) i Judonis Haslim (8 poena, 11 skokova, 3 ukradene lopte) pogodili su važna slobodna bacanja u poslednja dva minuta, Entoan Voker i Džejson Vilijams ubacili po 12 poena, ali je junak trijumfa domaćih bio veteran Geri Pejton, koji je jedine poene postigao devet sekundi pre kraja.\nNajbolji košarkaš Dalasa, Dirk Novicki, koji je uz 30 poena imao 7 skokova, imao je priliku za izjednačenje 3,4 sekunde pre isteka vremena, ali je promašio drugo slobodno bacanje, a poslednju šansu za produžetak gosti su prokockali uz zvuk sirene, kada je Dvejn Vejd sprečio težak pas Novickog ka Hauardu (21 poen, 5 skokova). Pored njih dvojice dobru partiju u timu Mevsa pružio je Džejson Teri sa 16 poena i 5 asistencija.\nČetvrta utakmica igra se sutra uveče, takođe u Majamiju, baš kao i peti meč, u nedelju.


Prvi Casino supermarket otvoren u Beogradu - Retail Serbia\nKompanija Sodibal je potpisala ugovor o partnerstvu sa Casino grupom za distribuciju proizvoda pod njenim brendom Casino, za tržište Balkana, kao i za otvaranje prodajnih objekata sa oznakom Casino grupe. Ovaj ugovor je potpisan početkom 2013. a otvaranje Casino supermarketa je samo prvo u nizu, od najavljenih sedam.\nInvesticiona kompanija Sodibal je uspostavljanjem partnerskog odnosa sa Casino grupom postala zvanični distributer Casino proizvoda za tržišta Srbije, Crne Gore, Bosne i Hercegovine, Makedonije i Albanije.\nCasino grupa je francuska kompanija specijalizovana u maloprodaji prehrambene i neprehrambene robe sa razgranatom mrežom supermarketa širom sveta: 12000 objekata u Evropi, Južnoj Americi, Aziji, Bliskom istoku i Africi.\nDatum poslednje izmene 08 novembar 2013


Veritas organizacijma pruža sistematski pristup rešavanju GDPR pitanja na globalnom nivou | Biznis i Finansije\n/ IT i nauka / Veritas organizacijma pruža sistematski pristup rešavanju GDPR pitanja na globalnom nivou\nVeritas organizacijma pruža sistematski pristup rešavanju GDPR pitanja na globalnom nivou\nRedakcija BIF on 19/04/2017 - 13:56 in IT i nauka\nVeritas Technologies, lider u upravljanju informacijama, predstavio je 22. marta integrisano rešenje koje će pomoći organizacijama da direktno rešavaju pitanja u vezi sa dolazećom opštom regulativom za zaštitu podataka GDPR (General Data Protection Regulation). Ovo rešenje omogućava kompanijama širom sveta da razumeju šta sve mogu biti informacije upotrebljive za identifikaciju ličnosti (Personally Identifiable Information – PII), kako se oni odnose na stanovnike Evropske unije i da im omogući pristup ovim informacijama brzo, kad ih zahtevaju zaposleni ili krajnji korisnici. Ono takođe obezbeđuje sistematičan način da organizacije zaštite PII podatke od kompromitacije, gubitka ili oštećenja. Ovo su elementi koji se smatraju kritičnim i obavezujućim prema novom zakonu EU.\nRešenje nam dolazi u vreme kad mnoštvo kompanija širom sveta ili ne zna kako da se pripremi za novu zakonsku regulativu EU, ili potcenjuje trud koji je potreban da bi organizacija poslovala saglasno sa zakonom. Novo istraživanje koje je naručila kompanija Veritas pokazuje da manje od jedne trećine (31%) organizacija danas ispunjava minimum zahteva GDPR regulative, uprkos činjenici da je ostalo tek nešto više od godinu dana do trenutka kada će zakon početi da se primenjuje.\nUz zaprećene maksimalne kazne veće i od 20 miliona evra ili 4% godišnjeg prometa (šta god da je veće od ta dva), posledice neprimenjivanja zakona mogu biti veoma velike. Takođe, ovo se ne odnosi isključivo na kompanije sa sedištem u EU, već se zakon primenjuje i na kompanije širom sveta koje imaju bilo kakvu interakciju sa stanovnicima zemalja članica EU, a koje raspolažu podacima o ličnosti građana EU.\nImajući to u vidu, kompanija Veritas je stvorila rešenje pod imenom 360 Data Management for GDPR. Ono obuhvata niz sveobuhvatnih savetodavnih usluga i integrisanih softverskih tehnologija. Ono ne samo da može pomoći kompanijama da preskoče neke od koraka, kad ih već nisu preduzele, već im može pomoći i da uspešno započnu svoje putovanje ka cilju – postizanju usaglašenosti poslovanja sa zakonskom regulativom EU u smislu GDPR-a, ali i da ostanu usaglašeni sa svakim narednim korakom koji u budućnosti budu preduzimali.\nKljučne komponente rešenja 360 Data Management for GDPR obuhvataju sledeće:\n– Obezbeđivanje ekspertskog vođstva gde je i kada je ono najpotrebnije: Veritas je uspostavio novu savetničku uslugu osmišljenu da obrazuje i prenese znanje globalnim timovima za pravna pitanja, pitanja usaglašavanja poslovanja i pitanja privatnosti, o tome kako ovo rešenje može pomoći da se izbore sa izazovima koje pred njih stavlja GDPR. Ovaj ekspertski tim je zadužen da održava GDPR radionice, sprovodi testiranje spremnosti za GDPR, i implementira ključne tehnologije specifične za GDPR.\n– Lociranje podataka zarad usaglašavanja sa GDPR-om: Nova regulativa zahteva da kompanije moraju da lociraju lično informacije upotrebljive za identifikaciju ličnosti (PII) u veoma kratkom vremenskom periodu. Veritas obezbeđuje analitičke alatke za meta-podatke koje pružaju precizne mape podataka tako da kompanije mogu veoma lako da utvrde gde se lične i osetljive informacije skladište, ko ima pristup njima, kao i koliko se dugo već zadržavaju u “sistemu” kompanije. One potom mogu preduzeti potrebne aktivnosti nad podacima koje su mapirali.\n– Pretraživanje podataka za usaglašenost poslovanja sa regulativom GDPR: Ubuduće će sa GDPR-om stanovnici zemalja članica EU imati pravo da dobiju kompilaciju svih podataka koje kompanije imaju o njima. Veritasova tehnologija mašinskog učenja može lako da otkrije neposredno i posredno identifikujuće podatke da bi omogućila da se mogu sprovesti prava koja im dotični zakon garantuje, uključujući i “pravo da budu zaboravljeni”. Dodatno, Veritasovi eDiscovery alati koji se lako koriste, pomažu kompanijama da pretražuju, analiziraju i proizvode relevantne podatke kako bi brzo zadovoljili zahteve u vezi sa svim regulatorno-pravnim pitanjima.\n– Minimiziranje podataka za usaglašenost sa GDPR-om: Prema zahtevima GDPR-a, kompanije će morati da zadržavaju tačno određene informacije. To takođe znači da moraju da obrišu sve podatke koji nisu od ključnog značaja i to da redovno rade. Korišćenjem Veritasovih rešenja za klasifikaciju ličnih podataka, kompanije mogu da postave politike koje pomažu da se zadržavaju samo neophodni podaci i da se se briše ostalo, čime im se pomaže da se pridržavaju striktnih pravila za održavanje usaglašenosti poslovanja sa zakonskom regulativom.\n– Zaštita podataka za GDPR usaglašenost: Sa GDPR-om, kompanije moraju da imaju prave alate u primeni za zaštitu od gubitaka podataka, oštećenja ili kompromitacije. Veritasova unifikovana zaštita podataka omogućava sveobuhvatnu I kompletnu reviziju koja pokazje da li su zadovoljeni protokoli za zaštitu podataka, kao i protokoli za otpornost. Uz to, rešenja kompanije Veritas za zaštitu podataka ne zavise od specifične infrastrukture, što će reći da rade sa podacima smeštenim u “lokalu”, tj. unutar prostorija kompanija, na “oblaku” ili u mešavini ova dva okruženja. Time se kompanijama obezbeđuje dodatna fleksibilnost u odgovaranju na zahteve zakonske regulative.\n– Nadzor podataka za usaglašenost sa GDPR-om: Kada GDPR bude stupio na snagu, nadležni za kontrolu I upravljanje podacima unutar kompanije moraju da prijave ukoliko dođe do upada u njihove sisteme u roku od 72 sata od incidenta. Veritasova prediktivna analitika pretnji pomaže kompanijama da automatski identifikuju anomalije u ponašanju i sprovedu istrage samo jednim klikom.\n“Ovo nije samo pitanje za EU kompanije,” rekla je Karla Arend, stariji programski direktor u IDC-u. “Ovaj zakon ima uticaja na svaku organizaciju koja poseduje podatke koji se tiču pojedinaca sa EU pasošima. To može biti bilo šta, od istorije kupovina do zapisa o zaposlenima. Imperativ je da kompanije odmah započnu sa implementacijom rešenja koja će im pomoći da razumeju koje tačno podatke imaju u sistemu i omogući im da upravljaju njima na način kako to zakon propisuje”.\n“360 Data Management for GDPR igra ključnu ulogu u pomaganju kompanijama da ubrzaju svoje strategije za digitalni preobražaj,” rekao je Majk Palmer, izvršni potpredsednik i direktor proizvoda u Veritasu. “U vremenu u kojem su podaci vaše najkritičnije poslovno sredstvo, to što kompanijama omogućavamo da razumeju i steknu vredne uvide u svoje podatke, predstavlja prednost koja ide dosta izvan okvira saobraznosti. To može podstaći instalacije proizvoda i usluga, a takođe i pomoći im da izgrade lojalnost kod potrošača, kako oni budu počeli da doživljavaju organizacije kao one kojima se može verovati kad su u pitanju njihovi osetljivi podaci upotrebljivi za identifikaciju ličnosti (PII). Ovo je značajan korak u transformaciji ka pametnijem i digitalno upravljanim poslovanjem.”


BAGZIJA JE ODALA ŽENA: Ovako je IZGLEDALO spektakularno HAPŠENJE u SOLUNU | Vesti | Espreso\nGrci su ga uhapsili i isporučili Srbiji: Dejan Milenković Bagzi, Foto: Profimedia\nPočetkom juna u poznatom letovalištu Katerini boravila je Milenkovićeva supruga Jasmina, a to je, izgleda, bio dovoljan “alarm” za grčku policiju da pojača potragu\nObjavljeno: 17.07.2019. 13:26h\nNa današnji dan 2004. godine grčke vlasti uhapsile su u Solunu Dejana Milenkovića Bagzija, osumnjičenog za saučesništvo u ubistvu premijera Srbije Zorana Đinđića. Nekoliko meseci kasnije Bagzi je izručen vlastima u Srbiji, gde je dobio status zaštićenog svedoka.\nOVAKO SE LEGIJA PREDAO: Putovao kao Hrvat Vlada, kad su ga uhapsili NIKO GA NIJE PREPOZNAO (VIDEO)\nKako je tada saopštio šef solunske policije, Konstantin Cekis, Milenković je uhvaćen u Ulici Mitropoleos s punom torbom novca i odeće, a kod sebe nije imao lična dokumenta.\nZa privođenje jednog od najtraženijih kriminalaca na svetu (12. na listi “Interpola”) angažovane su jake policijske snage, a u momentu hapšenja kod Bagzija nije pronađeno oružje. Cakis je naveo da je Milenković potvrdio svoj identitet, ali je kasnije naprečac zanemeo, ne želeći da odgovara na pitanja inspektora. Da se zaista radi o poznatom beguncu potvrdili su i otisci prstiju, koje je MUP Srbije prosledio kolegama u Solunu.\nMilenković je trebalo da ostane pritvoren u Grčkoj najviše 50 dana, koliko je rok da naše vlasti zatraže njegovo izručenje. Međutim, pošto se Milenković tereti za težak zločin, verovatno će u Srbiju biti prebačen po hitnom postupku.\nOdmah posle atentata na Zorana Đinđića objavljena je i poternica na kojoj se našlo i ime Dejana Milenkovića, kao jednog od osumnjičenih za učešće u ubistvu srpskog premijera. Od tada mu se gubi svaki trag, a povremeno se u medijima nagađalo o mogućim utočištima.\nNeposredno posle predaje Milorada Ulemeka Legije (2. maj 2004.) novinske stupce ispunili su naslovi da će se, navodno, posle komandanta JSO i Milenković dobrovoljno naći iza rešetaka. Ipak, do toga nije došlo. Deset dana kasnije ponovo se pronela vest da su pripadnici UBPOK-a priveli Bagzija, ali je u sitne sate informacija demantovana u Ministarstvu unutrašnjih poslova.\nU ovu priču se uklapa i primer od pre dva dana, kada je u grčkoj uhapšen Branko Branković (28) iz Valjeva. Njega su mediji “prekrstili” u Bagzija, ali je policija sve porekla, saopštivši da je reč o kriminalcu optuženom pre deset godina zbog umešanosti u ubistvo dvojice policajaca SUP Valjevo.\nA za to vreme uveliko se “plela” mreža oko kontroverznog Zemunca. Početkom juna u poznatom letovalištu Katerini boravila je Milenkovićeva supruga Jasmina, a to je, izgleda, bio dovoljan “alarm” za grčku policiju da pojača potragu.\nInače, MUP Srbije je preko “Interpola” obavestio kolege u Grčkoj da se Bagzi skriva u njihovoj zemlji. Krivično veće Solunskog suda izdalo je i nalog za prisluškivanje njegovih mobilnih telefona, samo mesec nakon što su to zatražile naše vlasti. Nedelju dana pre hapšenja krug se oko Bagzija sve više sužavao, a kruna opsežne policijske pretrage bilo je hapšenje 17. jula 2004. godine.\nDejan Milenković BagziMilorad Ulemek LegijaZoran ĐinđićZemunski klanhapšenjeSolun


Cvijanovićeva: RS će usvojiti program ekonomskih reformi\nBANJALUKA – Predsjednik Vlade Republike Srpske Željka Cvijanović smatra da će Srpska od naredne godine morati da ima program ekonomskih reformi.\n“To je format koji bi trebalo da zamijeni tipični dokument ekonomske politike koji smo do sada imali, jer je naša obaveza prema EU da imamo jedan takav dokument. Mi smo ga izradili ove godine u saradnji sa EU i vjerovatno će se tu naći stvari poslagane na jedan drugačiji način, ali i opsežno i sadržajno, kao što je bio slučaj sa Ekonomskom politikom“, rekla je Cvijanovićeva juče za Radio Republike Srpske.\nOna je navela da je sasvim moguće da za sljedeću godinu Vlada usvaja budžet i program ekonomskih reformi, umjesto klasičnog dokumenta Ekonomske politike.\nPremijer Srpske je naglasila da je to format kakav traži EU.\n“Zadoljna sam onim što je trebala uraditi Republika Srpska, ali sam nezadovoljna drugim stvarima koje smo morali zajedno da radimo i sa institucijama BiH. Radi se o situacijama gdje nam je potreban sagovornik, kao što je slučaj bio sa aranžmanom Međunarodnog monetarnog fonda, a nismo ga imali”, dodala je Cvijanovićeva.\nOna je pojasnila da nije dovoljno da samo Republika Srpska obavi svoj dio posla bi se dobio aranžman, jer ukoliko samo jedan nivo vlasti ne odradi neku od svojih obaveza svi su blokirani.\n“Sada bi se mogla aktivirati sredstva Svjetske banke koja bi bila značajna podrška budžetu, nakon što Savjet ministra BiH usvoji novi pravilnik o lijekovima koji bi podrazumijevao da budu neuporedivo niže cijene lijekova, za šta su direktno zainteresovani naši građani i penzioneri, ali to se još uvijek ne dešava”, pojasnila je premijer Srpske.\nOna je dodala da je rok za usvajanje takvog pravilnika polovina novembra, da bi Svjetska banka mogla da ispoštuje svoje procedure i odradi svoj dio posla kada je u pitanju odobravanje takve pomoći.\nCvijanovićeva je istakla da postoje strašni otpori da se tako nešto sprovede, zaključivši da Savjet ministara sad ima priliku da to uradi, jer sad neko drugi traži.\n“Svjetska banka je izračunala kolike su to uštede i za naše fondove zdravstvenog osiguranja ali i za naše korisnike pojedinačno – pacijente, posebno za starije ljude koji su zainteresovani da lijekovi budu nižih cijena“, pojasnila je Cvijanovićeva.\nNaredna tranša na raspolaganju početkom sljedeće godine\nPredsjednik Vlade Republike Srpske istakla je da su predstavnici Vlade i Ministarstva finansija Srpske u stalnom kontaktu sa MMF-om i Svjetskom bankom, te očekuje da će se polako kretati ka sljedećoj tranši koja bi trebalo da bude na raspolaganju entitetima početkom sljedeće godine.\n“Olakšavajuća okolnost je da je naše Pismo namjere u ogromnoj mjeri zasnovano na Reformskoj agendi koju smo prethodno usaglašavali, i čiju smo tek 11. verziju prihvatili kada su bili uvaženi zahtjevi Republike Srpske, a Reformska agenda je naslonjena i dominantno vezana i prepisana naša Ekonomska politika koju smo usvojili za ovu godinu. Tako da imamo tri dokumenta koja su za nas važna: naša Ekonomska politika, iz nje je proistekla Reformska agenda, a iz Reformske agende je proisteklo Pismo namjere sa vrlo sličnim ili identičnim zadacima, što olakšava cijeli taj proces”, pojasnila je Cvijanovićeva.\nOna je dodala da je Pismo namjere dostupno javnosti, kao i da nema skrivenih uslova, navodeći da je usaglašavanje oko njega dugo trajalo zato što se vodilo računa o svakoj rečenici, tako da svaka nedoumica bude kristalno jasna da bi se tačno znalo šta se to očekuje od institucija Republike Srpske, kako poslije ne bi bilo različitih tumačenja.\n“Obavezali smo se da ograničimo fond plata, što znači na nema novog zapošljavanja, dodatnih troškova, te da u naredne tri godine moramo i spustiti troškove te vrste, što bismo svakako morali uraditi sa ili bez MMF-a, jer je to davno identifikovano u našoj ekonomskoj politici kao jedna od mjera koja se mora raditi. Ali, uopšte nije bilo riječi o masovnim otpuštanjima i smanjenju plata kako se to spekulisalo u javnosti”, naglasila je Cvijanovićeva.\nOna je istakla da Vlada Srpske ima obavezu da smanji javnu potrošnju i tačno zna šta treba da radi u cjelokupnom javnom sektoru, a administracija je samo jedna dimenzija, te će se tako i ponašati sa ili bez MMF-a, jer je to ispravno.\n“Pri tome, vodimo računa o našim građanima. Naravno da bi bilo najlakše da neko pošalje kući nekoliko hiljada ljudi i kaže da to značajno olakšava budžetsku situaciju, ali mi vodimo računa o ljudima koji treba da žive svoje živote, koji imaju svoje porodice, kredite, ali i oni moraju razumjeti napore institucija. Moramo zajedno da prođemo, zajedno moramo da sprovedemo racionalizaciju da nikoga ne boli, a da postignemo naš cilj – a to je da obuzdamo troškove te vrste”, rekla je Cvijanovićeva.\nOna je istakla da će Vlada to i uraditi, jer su radnici partneri Vlade u cijelom tom poslu i oni razumiju da se to mora, ali da će se to probati da uradi bez bilo kakvih bolnih rezova.\nCvijanovićeva je juče za Radio Republike Srpske navela da je saradnja sa MMF-om jedno vrijeme bila u krizi, ali su vlasti Srpske i Federacije BiH uspjeli da ispregovaraju Pismo namjere i da dobiju aranžman koji je odobren početkom septembra i sada se ušlo u fazu implementacije.\n“Izvršili smo što je definisano kao prethodne mjere, dobili smo aranžman i sada idemo po redoslijedu i dinamici kako je to i predviđeno da izvršavamo svoje obaveze. Ovdje nije bilo nikakvih stresnih situacija, tokom boravka u Vašingtonu, ušli smo u jednu mirniju fazu, stvari su ispregovarane, poprilično se stvari odvijaju u skladu sa predviđemom dinamikom”, rekla je Cvijanovićeva.\nPrema njenim riječima, ima nekoliko otvorenih pitanja, ali ona nisu nerješiva, već je riječ o stvarima o kojim trebaju dodatne konsultacije.\nStanje u budžetu solidno, Republika Srpska nije prezadužena\nCvijanovićeva je ocijenila stanje u budžetu Republike Srpske solidnim, te istakla da će Vlada uspjeti da izvrši sve svoje obaveze.\n“Stvari su već znatno bolje u odnosu na period kasnog proljeća. Mi smo početkom godine uveli penzije u trezorski sistem čime su penzioneri postali budžetska kategorija broj jedan i nakon što se svakog mjeseca izmiri 83 miliona KM koja idu na penzije, dolaze na red ostali budžetski korisnici i to je bio veliki zalogaj, ali smo sami odlučili da to uradimo. Iz toga razloga smo trpjeli određena kašnjenja do početka ljeta, ali smo sada uspjeli dosta toga da iščistimo i da pratimo neku tekuću dinamiku“, pojasnila je Cvijanovićeva za Radio Republike Srpske.\nOna je naglasila da, bez obzira na priče opozicije, Republika Srpska nije prezadužena. “Mi ne spadamo ni u red visoko zaduženih, a kamoli kritično zaduženih zemalja i o tome vodimo računa. Servisiraju se dugovi bez kašnjenja i ispunjavaju se obaveze na unutrašnjem planu“, istakla je Cvijanovićeva.\nPrema njenim riječima, prosvjetarima se duguju određene naknade i one će biti izmirene. “Već smo stigli nekoliko mjeseci koliko je bilo kašnjenja. Najkasnije u ponedjeljak, 17. oktobra, dodatni mjeseci će biti izmireni, tako da i tu pratimo neku dinamiku”, naglasila je Cvijanovićeva.\n“Uspjeli smo nakon toga da uđemo i u budžet ove godine i da izvršavamo obaveze, nekih 15 miliona KM je bilo izvršeno. Sada idemo dalje da zaokružimo i dođemo do tih 60 miliona KM koji su predviđeni za 2016. godinu. Oni su zaista u potrebi da dobiju sredstva i naravno da smo opredijeljeni da to radimo”, rekla je premijer Srpske.\n“Ja sam građanima izašla i rekla da smo odlučili da penzionere uvedemo u budžetski sistem, iako znam da će to prouzrokovati brojne probleme u nekoliko mjeseci našeg funkcionisanja, te ih zamolila da razumiju da je važno da se zaštiti penzionerska populacija, a nakon toga će se napraviti pun krug i zadovoljiće se potrebe i onih koji su budžetski korisnici. Nisam došla i rekla sjajno je i mi ćemo to uraditi u hodu. Stvari se ne rade trčećim korakom nigdje na planeti, pogotovo ne na Balkanu, pa ni u Republici Srpskoj”, istakla je Cvijanovićeva.\nOna je napomenula da je, kada su se pojavile neke druge važne stvari, važno da se usvoji set zakona protiv sive ekonomije, iako će neki zbog toga da mrze Vladu, da kažu da su to nepopularne mjere, ali je tražila da građani razumiju da je važno da se uvodi red u društvo i oni su to razumjeli.\n“Moramo da se ponašamo kako se ponašaju druga odgovorna društva, jer hoćemo od naše Republike Srpske da postane prosperitetno i dobro društvo. Kada smo nailazili na neke druge probleme rekla sam biće izmirene vaše obaveze. Rekla sam poljoprivrednicima da razumijem da smo napravili problem i oni su možda pretrpjeli štetu zbog toga što je Vlada na drugi način krenula da projektuje prioritete, odnosno da su prioritet penzioneri i penzija i zamolila sam ih za razumijevanje, nikada ih nisam lagala“, rekla je Cvijanovićeva.\nOna je napomenula da je jedini premijer u regiji koji je satima pregovarao sa sindikatima jer je smatrala svojom obavezom da im kaže u kakvom stanju je sistem i koji su načini na koji ga ozdraviti. “Bila je moja obaveza da kažem da moramo donijeti novi Zakon o radu”, istakla je Cvijanovićeva.\nOna je upitala gdje su sada ti silni otkazi i problemi oko kojih je pravljena tolika galama nekoliko godina. “Tada sam rekla da ne možemo podnositi tolike troškove za naknade. Kada sam razgovarala sa sindikatom jasno sam rekla da razumijem radnička prava i da se zalažem za njih, ali da trebamo biti solidarni i sa onima koji ne rade“, dodala je Cvijanovićeva.\nOna je podsjetila da je zaključen cijeli niz granskih kolektivnih ugovora jer su ljudi razumjeli. “Moramo da budemo realni i ne smijemo da lažemo naše stanovnike i kada su teška vremena moramo to da kažemo, ali i da nećemo kleknuti i da tada trebaju Vladi kao saradnici. Kada su dobra vremena reći ćemo da možemo povećati ovo ili uradimo ono”, rekla je Cvijanovićeva.\nOna je navela da su mnogi zamjerili i kada je Vlada povećala penzije i govorili da nije vrijeme za to, ali jeste bilo.\n“Svaki put kada postoji i najmanje zrno realnosti da se nešto realizuje, ja sam partner i sagovornik penzionerima za tu priču. Svaki put kada bude mjesta da se milimetar pomjerimo naprijed ja ću omogućiti da to bude barem centimetar, i svakako ćemo to raditi. Bavimo se time i računamo određene stvari. Ne samo što smo ih zaštitili što imaju redovnu penziju, one se moraju povećavati”, poručila je premijer Srpske.\nOna je naglasila da se moraju stvoriti pretpostavke da se i doprinosi bolje plaćaju i zbog toga je važno da kontrolni organi bolje rade, i poboljšali su svoj rad. “Važno je da imamo odgovarajuće zakone kojima se borimo protiv sive ekonomije, jer je to dobro, ne samo za sistem i državu da ona napuni svoj budžet, već i za radnika, jer će on sutra biti zadovoljniji penzioner”, smatra Cvijanovićeva.\nOna je istakla da je Vlada Srpske napravila odlične pomake, te da razgovara i sa boračkim kategorijama. “Imali smo krizu jedan ili dva mjeseca. I tad sam otvoreno rekla da ćemo imati problem da isplatimo, ali stići ćemo. Odmah nakon par dana smo isplatili i vratili se u normalan ritam“, podsjetila je Cvijanovićeva.\nPremijer Srpske poručila je da je Republika Srpska mlado društvo, da je iza nje mnogo izazova, ali i ispred nje, te se mora graditi društvo u kojem građani vjeruju svojim institucijama i kojem će institucije moći svojim građanima reći kada je došlo vrijeme za koje stvari. (Agencije)


21/9/2014 POVODOM POČETKA RADOVA NA OBJEKTIMA ZA STAMBENO NAJUGROŽENIJE STANOVNIKE NASELJA ZVJERINJAK – HRA\n21/9/2014 POVODOM POČETKA RADOVA NA OBJEKTIMA ZA STAMBENO NAJUGROŽENIJE STANOVNIKE NASELJA ZVJERINJAK\nPublished by HRA at 21/09/2014\nAkcija za ljudska prava je s radošću primila vijest o početku izgradnje objekata za trajno zbrinjavanje stambeno najugroženijih porodica iz naselja Zvjerinjak u Nikšiću.\nDrago nam je da je opština Nikšić uvažila naš predlog da se buduća tri objekta izgrade na već postojećim temeljima u naselju Gračanica. Očekujemo da se objekti izgrade što je prije moguće, da bi porodice zimu dočekale u novim domovima.\nSkrećemo pažnju da opština Nikšić i dalje traži donatora za izgradnju četvrtog potrebnog objekta u vrednosti od nedostajućih 40.000 eura, koji je neophodan da bi svi najugroženiji stanovnici Zvjerinjaka bili odgovarajuće stambeno zbrinuti. HRA je pokušala da obezbijedi donaciju građevinskih firmi, ali do sada u tome nažalost nismo imali uspjeha.\nNaglašavamo da je plan zbrinjavanja porodica iz Zvjerinjaka dobar primjer poštovanja prava na adekvatno stanovanje garantovanog Međunarodnim paktom o ekonomskim, socijalnim i kulturnim pravima, koji Crnu Goru obavezuje da obezbijedi alternativni smještaj za osobe koje uslijed prinudnog iseljenja mogu postati beskućnici. Podsjećamo da je Komitet za ekonomska, socijalna i kulturna prava UN takođe ranije izrazio interesovanje za ovaj slučaj, pa će država u ovom smislu imati čime da se pohvali prilikom odbrane državnog izvještaja o primjeni pomenutog Pakta pred Komitetom u novembru ove godine.\nMi ćemo nastaviti da se zalažemo da se uspostavi sistem za blagovremeno i odgovarajuće rješavanje problema stambeno najugroženijih osoba na nivou države, odnosno u svim lokalnim samoupravama.\n– 21. novembar 2013: Apel za zbrinjavanje porodica iz Zvjerinjaka\n– 10. decembar 2013: Ponovljeni apel HRA za zbrinjavanje porodica iz Zvjerinjaka\n– 25. mart 2014: Saopštenje povodom novog odlaganja iseljavanja porodica iz Zvjerinjaka\n– 15. maj 2014: Saopštenje povodom još jednog odlaganja iseljavanja porodica iz Zvjerinjaka


Ništa od reprize Liverpula, Totenhem prejak za Zvezdu, dve povrede za potpuni košmar na ''Marakani'' - Sportske.net\nNišta od reprize Liverpula, Totenhem prejak za Zvezdu, dve povrede za potpuni košmar na ''Marakani''\nZvezda promašivala, Totenhem svoje prilike koristio i na kraju došao do ubedljive pobede na ''Marakani''.\nPavkov opet zabrljao, a onda je Son počeo da pogađa...Poluvreme - Neverovatna dešavanja na ''Marakani'', Zvezda bez imalo sreće!Sever već grmi, fudbaleri Totenhema osetili atmosferu, a onda...A sada i ZVANIČNO - hrabra odluka Vladana Milojevića! (SASTAVI)Neuobičajeno, sat i po pre početka ovo je stanje na tribinama!\nPriželjkivali su navijači Crvene zvezde da se ponovi ono što smo videli pre tačno godinu dana, kada je Pavkov sa dva gola srušio Liverpul na ''Marakani'', ali se to večeras protiv Totenhema nije dogodilo.\nU četvrtom kolu Lige šampiona, aktuelni vicešampion Evrope je pred više od 42 hiljade gledalaca ubedljivo trijumfovao rezultatom 4:0 i na tabeli Grupe B pobegao Zvezdi na četiri boda razlike.\nPoraz jeste ubedljiv, drugo mesto u grupi po svemu sudeći ostaće samo san, ali šanse za Zvezdin plasman u ''evropsko proleće'' i dalje postoje.\nMogao je Milan Pavkov i večeras da se proslavi, ali za raziku od prošle godine, kao da je izgoreo u prevelikoj želji da ''delijama'' priredi reprizu.\nVidelo se to u 23. minutu meča, kada je posle akcije sa Garsijom izbio oči u oči sa golmanom Gazanigom, ali umeso mreže, pogodio je ispruženu levu nogu Totenhemovog čuvara mreže.\nBila je to idealna prilika da Zvezda povede, da se atmosfera dovede do ''usijanja'', ali kako to obično biva, nije se dugo čekalo da tako kvalitetna ekipa kao što je Totenhem, kazni ovaj promašaj.\nKazna je usledila u 34. minutu, i to na vrlo neobičan način. Bio je to pravi karambol u kaznenom prostoru Crvene zvezde, Kejn, pa Son su pogađali stativu, odnosno prečku, Zvezdini defanzivci su neuspešno pokušavali da otklone opasnost, a na kraju lopta dolazi do Đovanija Lo Selsa, koji sasedam-osam metara pogađa mrežu - 0:1.\nOstalo je 0:1 na poluvremenu, a na početku drugog još jedna sjajna prilika za Zvezdu. Bila je to zaista obećavajuća akcija, Pavkov je imao loptu na ulasku u kazneni prostor, mogao je da bira šta će s njom uraditi, da li dašutira da li da uposli Garsiju, da li Marina, a uradio je ono što nikako nije želeo- loptu je poslao između dvojice svojih igrača, prejako za Marina i prilika je propala.\nČetiri minuta kasnije isti igrač ponovo uspeva da savlada Borjana, ovoga puta posle akcije Denija Rouza i na semaforu je stajalo 0:3.\nPokušavao je trener Milojević izmenama da prodrma svoju ekipu, ali se i to ispostavilo kao novi problem, jer je posle treće izmene Pavkov doživeo povredu, pa je Zvezda finiš meča dočekala sa igračem manje na terenu.\nDa sve bude gore, u nadoknadi vremena Skip oštro startuje na Boaćija, pa je pitanje koliko je i njegova povreda ozbiljna...\nFK Crvena zvezda - Tottenham Резултати Уживо


Jugopetrol, Rudnik uglja, EPCG u plusu - Vijesti.me\nPOZITIVAN REZULTAT ZA PRVIH ŠEST MJESECI\nJugopetrol, Rudnik uglja, EPCG u plusu\nMontenegroberza objavila je polugodišnje izvještaje o poslovanju, Plantaže izgubile 3,14 miliona eura\nPrihod za pola godine 16,6 miliona: Rudnik uglja\nFoto: Goran Malidžan Autor: Milorad Milošević\nNaftna kompanija Jugopetrol, pljevaljski Rudnik uglja, Port of Adria i Elektroprivreda (EPCG) ostvarili su pozitivan poslovni rezultat za prvih šest mjeseci ove godine, dok su Plantaže i HTP Ulcinjska rivijera bili u minusu, pokazuju najnoviji podaci sa Montenegroberze.\nJugopetrol je imao profit od 3,14 miliona eura koji je bio 21,7 odsto veći u odnosu na uporedni period 2017. kada je iznosio 2,58 miliona. Poslovni prihodi su za godinu posmatrajući dva uporedna perioda porasli sa 58,14 miliona na 65,5 miliona eura, a poslovni rashodi sa 55,3 miliona na 62 miliona eura.\nRudnik uglja je bio u plusu 784,5 hiljada eura ili osam puta veći u odnosu na lani kada je iznosio 93,18 hiljada eura. Polugodišnji prihod za godinu je porastao sa 16,2 miliona na 16,6 miliona, dok su poslovni rashodi smanjeni sa 15,8 miliona na 15,4 miliona.\nPlantaže su za šest mjeseci izgubile 3,18 miliona eura, a ostvareni gubitak manji je za 20,3 odsto u odnosu na uporedni period prošle godine kada je iznosio 3,99 miliona. Poslovni prihod je u uporednim periodima porastao sa 8,57 miliona na 9,24 miliona, a poslovni rashodi neznatno smanjeni sa 11,98 miliona na 11,89 miliona.\nElektroprivreda Crne Gore (EPCG) je na kraju juna imala dobiti 42,88 miliona, dok je u istom prošlogodišnjem periodu zabilježila gubitak od 6,88 miliona. Poslovni prihodi preduzeća su na kraju juna porasli 26 odsto na 154,47 miliona.\n* 632.631 hiljadu eura je barska kompanija Port of Adria, kojom gazduje turski Global Ports Holding ostvarila tokom šest mjeseci što je mnogo bolji rezultat u odnosu na uporedni period prošle godine kada su izgubili 573.139 eura. Prihodi između dva perioda su porasli sa 3,17 miliona na 5,12 miliona, a poslovni rashodi sa 3,76 miliona na 3,98 miliona eura\n* 451.168 hiljada eura je Ulcinjska rivijera, čijom imovinom gazduje konzorcijum kompanija Karisma, bila u minusu na kraju juna, a gubitak je za 36,4 odsto manji u odnosu na uporedni period prošle godine. Poslovni prihodi su bili 209,7 hiljada, a rashodi 644,4 hiljade eura\naleksandarm 3 mjeseca i 2 nedjelje\nElektrodistribucija krađom građana u plusu,inače bi i oni bili u debeli minus da nemamo najskuplju struju u Evropi.Plantaže stalno u minusu,ne znam zašto uopšte rade?


Kada i MMF pokaže zube (CORD magazin) | Макроекономија\nHome » 0 Raniji autori i citati » z Ivan Nikolić\t» Kada i MMF pokaže zube (CORD magazin)\nNakon zastoja u procesu evropskih integracija, odlaganjem dobijanja statusa kandidata za EU zbog dobro poznatih razloga vezanih za “Kosovo”, Srbiji je sredinom decembra dodeljena i prva javna opomena od strane MMF-a. Bord direktora je, najpre, diskretno odložio izjašnjavanje o prvoj reviziji aranžmana iz predostrožnosti koji je Srbija sklopila dva meseca ranije sa tom vodećom svetskom finansijskom institucijom, da bi samo dve nedelje kasnije i zvanično potvrdio svoju odluku. Gotovo istovremeno, centrala US Steel-a u SAD najavila je da će krajem januara odlučivati o sudbini smederevske železare zbog loših poslovnih rezultata, prouzrokovanih globalnom ekonomskom krizom. Reč je o kompaniji od strateškog značaja za ekonomiju zemlje, njen platni bilans, prihode budžeta, prosperitet lokalne zajednice…\nNekako i previše slučajnosti. Međutim, sud o tome da li je pomenuti niz, kako to vole statističari da kažu, stohastički ili deterministički proces, ostavljam čitaocima. Neće nam biti ni prvi put da na svojoj koži osetimo Marfijev zakon koji glasi: “Šta god može poći naopako, poći će!”. S druge strane, možda su u pravu i oni koji tvrde da je ovde već reč o jasnim signalima međunarodne zajednice koja vlast u Beogradu baš pred izbore “pušta niz vodu”.\nTags: Budžet, Ekonomski odnosi sa inostranstvom, MMF\n2 Komentara na Kada i MMF pokaže zube (CORD magazin)\nDarkoFebruary 6, 2012 at 8:52 pm\nmileFebruary 7, 2012 at 12:38 am\n« Osnovno obrazovanje u Srbiji, broj dece i troškovi po opštinama\nVreme crnih labudova »


Pravni informator - pravni časopis za savremene pravnike | Prava i obaveze zaposlenih iz radnog odnosa i nadzor nad primenom Zakona o radu\nPrava i obaveze zaposlenih iz radnog odnosa i nadzor nad primenom Zakona o radu\nsudIja Vrhovnog suda Srbije, u penziji\nOdredbama člana 60. Ustava Republike Srbije, jemči se pravo na rad u skladu sa Zakonom uz pravo zaposlenog na slobodan izbor rada i dostupnost svih radnih mesta pod jednakim uslovima. Prema odredbama navedenog člana, svako ima pravo na poštovanje dostojanstva svoje ličnosti na radu, bezbedne i zdrave uslove rada, potrebnu zaštitu na radu, ograničeno radno vreme, dnevni i nedeljni odmor, plaćeni godišnji odmor, pravičnu naknadu za rad i na pravnu zaštitu za slučaj prestanka radnog odnosa i svih pomenutih prava. Navedenih prava niko se ne može odreći. Ustav omogućuje posebnu zaštitu na radu i posebne uslove rada, u skladu sa Zakonom o radu ženama, omladini i invalidima. Ustav određuje da zaposleni imaju pravo na štrajk u skladu sa Zakonom o radu i kolektivnim ugovorom te da pravo na štrajk može biti ograničeno samo zakonom, shodno prirodi ili vrsti delatnosti.\nU uvodnim odredbama Ustava data je mogućnost ostvarivanja i ustavnih načela, prema kojima je vladavina prava osnovna pretpostavka Ustava i počiva na predviđenim ustavnim pravima. Vladavina prava ostvaruje se slobodnim i neposrednim izborima, ustavnim jemstvima o ljudskim pravima, podelom vlasti, nezavisnom sudskom vlašću i povinovanjem vlasti Ustavu i zakonu.


"Caelum", Milan Marković - Biljana Jotić\n„Caelum“, Milan Marković\nBy Biljana Jotić 8 oktobra, 2020 8 oktobra, 2020\nU utorak, 06. oktobra, u kući kralja Petra svečano je otvorena prva samostalna izložba Milana Markovića. Biljana Jotić, istoričarka umtnosti i kustoskinja je povodom toga, između ostalog, rekla…\nImajući u vidu da je autodidakt umetnik, što znači da se nije akademski obrazovao za načine slikanja, njegov proces je lični. Još kada povežemo sa tematskom podlogom, odnosno sa jedva vidljivom, ali opet prisutnom sadržinom možemo zaključiti da je pojam ličnog sveprisutan i na neki način uvodi u specifičnost koja određeđuje umetnika, po kojoj postaje prepoznatljiv.\nSada kada smo zašli u lične porive prema izrazu, trenutku kada se umetnik u dodiru sa platnom suočava sa samim sobom i ulazi u jedan specifičan proces nastajanja neke vizije, koja je i za njega samog nova, možemo da pratimo likovnost ili vizualizaciju misaonih procesa koji idu paralelno sa izražajnim. Sve ovo, u slučaju Milanovog izraza mogli bi definisati pojmom gesta. Sledi primetna potreba za apstrahovanjem svega što može biti višak, da bi dotakao srž emocije, pa bi sve zajedno mogli da okarakterišemo kao gestualnu apstrakciju, prepozantu kroz teroiju apstraktnog ekspresiozma – kao drugu karakterizaciju Milanove umetnosti.\nU kontrastima tamnog is svetlog, negde skoro totalnog prisustva mraka, negde beline koja kao da je „uprljana“ mrljama, zatim trenutaka kao da se tmina nenametljivo rasipa po prostornosti noseći u sebi iznenđenje i zapitanost odakle dolazi i gde prestaje – atmosferičnost se oseća. Prelazak u plavu upućuje na dubinu i širinu, beskraj i slobodu.\nZaustvaljena negde između materije i duha, dobrog i lošeg, tame i svetlosti, dubine i širine, izložba Solum deluje komplementarno, nešto kao jin jang. Još kada dodamo vezu sa prostorom u kome i sa kojim radovi komuniciraju, izložba dobija i kontekst komplementarnosti tradicije i savremenosti.\nDakle, uđite u prostor između i osetite privlačnost vizuelne uravnoteženosti svakodnevne borbe pojedinca u kontekstu života i ličnog – prostor umeća od VR tehnologije u podrumu, preko crno-belih slika u prizemlju, zatim plavih elemenata kombinovanih sa telesnim formama koje slobodno lebde u neodređenom prostoru, pa sve do vrha, do neba i zvezda po njemu…\nCategoriesHronika Izložba otvaranja izložbi Predstojeći događajaTagsizložbaotvaranjeprostorstanjevirtual reallityvr tehnologije\nPrevious„Sezonarijum“, Vesna Opavsky\nNextUspon žene u kulturi


Normalizuje se isporuka goriva aviokompanijama - Aviatica\nDatum / Date: 08.09.2019.\nKompanija NIS je saopštila da se snabdevanje aviogorivom na aerodromima Beograd i Niš stabilizuje.\nU saopštenju koje je danas oko 13 časova dostavljeno medijima navodi se da je pokrenuta proizvodnja avio-goriva u Rafineriji nafte Pančevo i da se očekuje uspostavljanje redovnog snabdevanja ovim derivatom u nedelju, 8. septembra do 18 časova.\n„Do kratkotrajnog redukovanja isporuka avio-goriva došlo je u subotu 7. septembra nakon zastoja u proizvodnji u pančevačkoj rafineriji. Kompanija NIS odmah je preduzela sve mere i uložila maksimalne napore kako bi tržište bilo snabdeveno avio-gorivom i u toku jučerašnjeg dana obezbedila je dopune goriva za vazduhoplove u odgovarajućim količinama. NIS još jednom koristi priliku da se izvini svim potrošačima zbog nastale situacije i kompanija je o nastavku redovnih isporuka shodno procedurama obavestila i klijente na aerodromima u Beogradu i Nišu“, navedno je u saopštenju NIS-a.\nAerodrom Nikola Teslaavio gorivoBeogradNišsaopštenje


Vučić objavljuje sastav kabineta 27. aprila | Srbija News | Al Jazeera\nVučić objavljuje sastav kabineta 27. aprila\nMandatar za sastav vlade Srbije Aleksandar Vučić izjavio je danas da prije petka neće govoriti o sastavu svog kabineta, ali i da će u njoj najvjerovatnije biti 16 ministarstava, odnosno 17 ili 18 članova vlade u kojoj će biti SPS, SVM i veliki broj nestranačkih ljudi.\nTo što će nestranačke ličnosti voditi mnoge resore Vučić, kako je rekao, ne smatra slabošću, precizirajući da će u petak na sjednici GO stranke predložiti sastav vlade, da će vlada biti izabrana u nedjelju do 19 sati.\n„Danas je otišla inicijativa za predsednika skupštine, sutra predlog zakona o vladi i ministarstvima, sutra će biti izabran i predsednik Skupštine grada, prekosutra gradonačelnik… Sve ide u dan kao isto smo i rekli“, rekao je Vučić.\nOn je dodao da će jedina pauza biti ona koja je predviđena poslovnikom o radu skupštine, zbog predlaganja amandmana na predložene zakone o ministarstvima i o vladi. Prema Vučićevim riječima, sva su ministarstva su važna, a ono što predstoji su strukturne reforme.\n„Zahvalan sam predsedniku (Tomislavu) Nikoliću što je podržao promene legislative u oblasti radno-pravnog zakonodavstva, ekonomije, prava, jer moramo 13 novih zakona da donesemo, o radu, privatizaciju, stečaju, planiranju i izgradnji… Sve to moramo da uradimo do leta”, rekao je on.\nDodao je da je drugi dio rješavanje problema kompanija u restrukturiranju, a treći situacije u javnim poduzećima, koja više neće biti vezana za ministarstva, već za vladina tijela.\n„Javna preduzeća je osnovala država, učestvuju jednako na tržištu i njihov posao je da to što zarade vrate i državi, a to nikada nije bio slučaj“, primijetio je Vučić i dodao da su uz planu i oštre mjere fiskalne konsolidacije.\nPredsjednik Srbije Nikolić, nakon što je mandat za formiranje nove vlade ove države povjerio lideru Srpske napredne stranke Vučiću, poručio je da će, u skladu sa svojim ustavnim ovlaštenjima, dijeliti sa vladom odgovornost u suočavanju sa iskušenjima koja očekuju državu.\nNikolić je, nakon konsultacija sa liderom SNS-a i odluke da mu povjeri mandat čestitao Vučiću uz opasku da mu „ne bi bio u koži“.\n„Srbija je pred ogromnim iskušenjima. Pobeda, radost i veselje završeni su brojanjem glasova, a danas počinje velika odgovornost i rad pod lupom javnosti i svih onih koji žele da vladi pronađu grešku“, kazao je Nikolić.\nPredsjednik Srbije se sa Vučićem, kako je rekao, dogovorio da zajednički snose rizike i odgovornost, jer vladu očekuju odluke koje neće biti popularne, ali su nužne „zato što su prethodnici donosili popularne odluke“.\nNikolić je u poslijepodnevnim satima obavio konsultacije sa predstavnicima izborne liste “Aleksandar Vučić – budućnost u koju verujemo”, povodom formiranja nove vlade i Vučiću povjerio mandat za formiranje vlade.\nIzbornu listu “Aleksandar Vučić – Budućnost u koju verujemo”, koja ima 158 od 250 poslanika, čine Srpska napredna stranka, Socijaldemokratska partija Srbije, Nova Srbija, Srpski pokret obnove i Pokret socijalista.\nNikolić je 17. aprila obavio konsultacije sa predstavnicima koalicije okupljene oko Socijalističke partije Srbije, Demokratskom strankom, predstavnicima liste okupljene oko Nove demokratske stranke, Savezom vojvođanskih Mađara, Strankom demokratske akcije Sandžaka i Partijom za demokratsko djelovanje.\nDogovor sa SVM-om\nVučić je rekao da je socijalistima ponudio da uđu u vladu u skladu sa svojom snagom, imajući u vidu, kako je naveo, potrebu SNS-a da “pravi Srbiju ujedinjenja, a ne podela”, i pokazuje da je drugačija od ostalih partija.\nPredsjedništvo SPS-a prihvatilo je prijedlog SNS-a i njenog predsjednika o učešću u novoj vladi, ocjenjujući da je “to u najboljem interesu Srbije”.\nSNS i SVM trebalo bi u srijedu i zvanično da stave paraf na dogovor o zajedničkom učešću u budućoj vladi, pišu beogradske Večernje novosti.\nU koalicionom sporazumu koji će potpisati SNS i SVM, između ostalog, naći će se i dio u kojem se budući partneri obavezuju da će u fokusu njihove politike posebno biti poljoprivredna, socijalna pitanja i privreda, kao i specifična manjinska pitanja.\n“Mi insistiramo da u tekstu sporazuma bude i obaveza da do 6. juna bude donet novi statut pokrajine, a do kraja godine i Zakon o finansiranju”, rekao je član Predsjedništva SVM-a Balint Pastor za beogradski list.\nOn objašnjava da će SVM dobiti državne sekretare u resorima privrede, poljoprivrede, infrastrukture, socijalnih pitanja i zdravstva, kao i zamjenike u dva skupštinska odbora – za EU i poljoprivredu.\nSusreti s opozicijom\nPredsjednik Demokratske stranke Dragan Ðilas rekao je na sastanku sa Nikolićem da ta stranka ne može učestvovati u budućoj vladi, ali i da od Srpske napredne stranke nije ni dobila poziv za razgovore na tu temu.\nLider Nove demokratske stranke Boris Tadić izjavio je poslije sastanka sa predsjednikom Srbije da neće ući u vladu u kojoj je SPS, a njegovi koalicioni partneri iz LSV-a Nenad Čanak i Z ZS-a Dušan Petrović odbacili su spekulacije medija da samostalno razgovaraju sa naprednjacima.\nNa konsultacijama kod Nikolića su prošlog četvrtka bili i lider SDA Sandžaka Sulejman Ugljanin, koji je rekao da očekuje poziv na razgovore o vladi od budućeg mandatara, ali da ta stranka neće po svaku cijenu ulaziti u vladu, već da će uvjet biti veće uključivanje Bošnjaka.\nPredsjednik partije za demokratsko djelovanje Riza Halimi je, poslije razgovora sa Nikolićem, saopćio da ta stranka ne pretendira da direktno učestvuje u vladi, ali da je zainteresirana da zajedno sa budućom vlasti radi na rješavanju životnih i ekonomskih problema u Preševu, Bujanovcu i Medveđi.\nNarodni poslanici Skupštine Srbije položili su 16. aprila zakletvu, pošto im je prethodno potvrđen je mandat, čime je srbijanski parlament konstituiran.\nIzbor predsjednika, potpredsjednika i ostalih skupštinskih tijela treba biti obavljen u nastavku sjednice koja je zakazana za sutra.\nVučić ponudio SPS-u ulazak u Vladu Srbije\nU naredne četiri godine u Parlamentu će biti zastupnici sa sedam izbornih lista, a najviše mjesta imat će SNS.\nNikolić: Novi premijer Srbije će biti Vučić\nRazgovori s mandatarom nove vlade počet će tek poslije formiranja poslaničkih grupa u Narodnoj skupštini Srbije.\nVučić: Volim RS, ali poštujem integritet BiH\nBudući srbijanski premijer najavio je skoru posjetu Sarajevu i zajedničku sjednicu vlada Srbije i Bosne i Hercegovine.


Tanjug 24. maja 2022. 09:59\nBANJALUKA – Profesor ustavnog prava iz Salcburga, Austrijanac, Mihael Gajstlinger, izvinio se građanima Republike Srpske i BiH zbog odluke koju je o zabrani negiranja genocida doneo pred sam kraj mandata njegov sunarodnik, bivši visoki predstavnik u BiH Valentin Incko.\nBivši visoki predstavnik, Valentin Incko grubo je prekršio Ustav BiH odnosno Aneks 4 Dejtonskog mirovnog sporazuma i svoja ovlašćenja, jer je, nametanjem odluke, sebi prisvojio nadležnosti na koje nije imao pravo, rekao je Gajstlinger, tokom predavanja o temi „Ustav BiH i Dejton“ na Akademiji nauka i umetnosti Republike Srpske. Time je, kaže, BiH uveo u veliku političku krizu.\n„Želim kao Austrijanac, u svoje lično ime da se izvninim zbog toga što je jedan Austrijanac doneo jednu takvu odluku i masivno kršio i Ustav Repblike Srpske i sve ostale ustavne kategorije Ustava BiH“, istakao je Gajslinger.\n„U Međunarodnom pravu je ova vrsta protektorata u BiH neka vrsta dikatature jedne osobe i smatram da se treba vratiti izvornom pisanom slovu i izvornom Dejtonu“, rekao je ovaj profesor, inače, jedan od najboljih evropskih teoretičara ustavnog prava, prenela je RTRS.\n„Za BiH je veoma važno da svet sazna da postoji ustavna regulativa na nivou BiH i Republike Srpske, koja pokazuje da je BiH federalno-konfederalna država u kojoj entiteti imaju glavni oslonac upravljanja državom“, istakao je Rajko Kuzmanović, predsednik Akademije nauka i umetnosti Republike Srpske.


Superligaši igraju korona rulet - Sport - Dnevni list Danas\nPočetna » Sport » Superligaši igraju korona rulet\nMnogi klubovi započeli pripreme bez testiranja igrača na kovid 19\nKorona rulet bi za fudbalere Superlige i Prve lige Srbije lako mogao da postane ruski rulet ukoliko bi neki od igrača dobio ozbiljnije simptome virusa kovid 19.\n3Piše: Vlada Živanović 08. jula 2020. 14.17 Izmenjeno: 14.18\nOvu igru srpski fudbaleri nažalost ne mogu da izbegnu pošto su mnogi klubovi pripreme započeli bez testiranja svojih igrača.\nRazloga je nekoliko, od toga da igrači ne mogu da stignu na red za testiranje usled sve većeg pritiska obolelih na kovid ambulante, do toga da klubovi nemaju novca da plate proveru svih fudbalera i zaposlenih.\nNajteža je situacija na jugu Srbije gde je praktično testiranje na zahtev poslednjih dana nemoguće obaviti. Radnički iz Niša je imao dva zaražena fudbalera i jednog člana stručnog štaba.\nKlub sa Čaira se prema nezvaničnim saznanjima Danasa u više navrata obraćao Kriznom štabu u Nišu, ali do sada nije dobio nikakav odgovor.\nDa stvar bude gora, u Radničkom sumnjaju da imaju još zaraženih igrača pošto postoji nekoliko fudbalera koji imaju simptome, ali nisu testirani, a u klubu ne znaju ni da li će i kada uopšte doći na red za testiranje.\nUprava kluba je prema nezvaničnim saznanjima u velikoj dilemi da li da uopšte započinje pripreme, mada ih s druge strane pritiska vremenski rok jer bi tim ipak trebalo da što pre započne uigravanje pošto Superliga startuje 1. avgusta.\nVećina klubova Superlige ipak je uspela da obavi testiranje fudbalera, što nažalost nije slučaj i u Prvoj ligi Srbije.\nMnogi klubovi nisu uspeli da kao na primer Crvena zvezda i Partizan preko „veze“ dobiju ekspresno rezultate testova, dok drugi ne kriju da jednostavno nemaju novca za takav poduhvat.\nPostoje i oni koji žele da obave testiranja, ali su jednostavno zakasnili, pošto je zbog pogoršanja epidemiološke situacije sada skoro nemoguće obaviti masovno testiranje na zahtev, a dobiti rezultate u razumnom roku.\nSvim predstavnicima klubova s kojima smo razgovarali zajedničko je to da ne žele da problem iznesu javno, uzdajući se da bi preko političkih kontakata koji su članovi vladajuće stranke možda ipak mogli da do početka sezone obezbede besplatno ili brzo testiranje za igrače i radnu zajednicu.\nNije teško ustanoviti i da što je niži rang takmičenja, to je manja mogućnost da će klubovi testirati igrače.\nU Srpskoj ligi i nižim rangovima igrači su praktično prepušteni sami sebi.\nKlubovi zbog amaterskog nivoa nemaju novac ili ga štedljivo troše samo na fudbalere koji su bili u kontaktu sa nekim ko je zaražen ili imaju jasne simptome korona virusa, a iz nekog od razloga nisu besplatno testirani u Kovid ambulanti (nisu stigli na red ili je nestalo testova).\nFudbalski savez Srbije teoretski nema ni obavezu ni pravnu mogućnost da bilo koji klub natera da testira igrače, ali praktično bi morao da se ozbiljno pozabavi ovim problemom kako bi se sprečio kolaps takmičenja usled eventualne masovne zaraze.\nTek završena sezona Superlige pokazala je da je dovoljno da samo jedan klub ima prvotimca koji je kovid pozitivan i da se zaraza potom brzo može proširiti na ostale timove.\nDarko Ramovš, generalni sekretar Zajednice klubova Superlige i Prve lige Srbije, ističe za Danas da ova organizacija sprovodi sve mere Kriznog štaba Vlade Srbije i da su klubovi dobili uputstva kojih moraju da se pridržavaju.\nOn napominje da se situacija prati non-stop i da bi Superliga i Prva liga Srbije trebalo da počnu po planu (1. i 15. avgust), a da će u četvrtak biti obavljeno izvlačenje takmičarskih brojeva, odnosno određivanje rasporeda igranja utakmica.\n– Niko sada ne može sa sigurnošću da kaže šta će biti 1. avgusta. Tako i mi pratimo situaciju iz dana u dan. Bilo je pojedinačnih slučajeva korone i pred kraj prošle sezone, ali su srećom oni brzo otkriveni i ti igrači su izolovani. Klubovi znaju šta treba da rade i verujem da će se ponašati odgovorno jer je to u interesu svih. U Superligi je lakša situacija jer klubovi uglavnom imaju svoje trening centre, čime su smanjili rizik od zaraze, dok je u nižim rangovima situacija drugačija. Ja bih voleo da mi kao Zajednica možemo da se poredimo sa Premijer ligom ili Bundesligom i da napravimo iste uslove koji tamo važe, ali je to naprosto nemoguće. To je kao da vozite bicikl i poredite se sa nekim ko pored vas prolazi u „ferariju“. Mislim da smo u ovim okolnostima stvorili najbolje moguće uslove za igranje i nadam se da neće doći do masovne zaraze po ekipama. Za to je preduslov i da klubovi budu odgovorni i odmah izoluju svakog igrača sa simptomima ili sumnjom na Kovid – napominje Ramovš.\nEngleska Premijer liga saopštila je u ponedeljak da posle 12. runde testiranja nije bilo ni jednog pozitivnog rezultata na Kovid-19. Premijer liga po nalogu Vlade Velike Britanije na svakih šest dana sprovodi testiranje 1.973 osobe, odnosno sve fudbalere, trenere i zaposlene u klubovima.\nTokom prošle runde testiranja zabeležen je samo jedan slučaj zaraze i toj osobi i kontaktima je određena samoizolacija.\nU Premijer ligi je do sada ukupno sprovedeno 16.280 testova i otkriveno je 19 pozitivnih osoba.\nFudbaleri klubova u Engleskoj dobili su strogu naredbu da van kluba ne smeju da budu u kontaktu ni sa kim osim sa članovima uže porodice, odnosno samo sa onima sa kojima žive zajedno, dok su za kršenje ove naredbe predviđene novčane kazne.\nBez zaraženih fudbalera je i Bundesliga koja takođe ima striktna pravila ponašanja, od razmaka pri izlasku iz svlačionica, dok toga koliko fudbalera sme istovremeno da se tušira (najviše dvojica).\nMirko Poledica, predsednik Sindikata profesionalnih fudbalera „Nezavisnost“, kaže da „formalno pravno ne postoji regulativa u okviru našeg fudbala koja bi regulisala trenutno stanje sa kovidom 19“.\n– To u praksi znači da bi klubovi mogli da kažnjavaju igrače ako bi odbili da treniraju, između ostalog i zbog toga što ne postoji nikakva odluka države u ovom trenutku, osim mera koje se odnose na javni otvoren i zatvoren prostor. Sindikat već godinama insistira i upozorava na sve anomalije koje se dešavaju u našem fudbalu pa i na trenutno stanje sa kovidom 19. Inače, nama je poznato u praksi da FSS i klubove zdravlje igrača ne interesuje previše, čast izuzecima. U praksi smo imali i sudske postupke zbog odbijanja klubova da plate operacije ili oporavak za igrače, a među njima su bili i neki od naših najvećih klubova – zaključuje Poledica.\nJedan fudbaler zarazio 20 igrača\nBizarna situacija viđena je u bugarskom šampionatu na meču između Carskog sela i Černog mora. Posle utakmice je više od 20 fudbalera i zvaničnika bilo pozitivno na korona virus, a sumnja se da su se svi zarazili od jednog igrača koji je bio pozitivan, Martina Kavdanskog. Iz Carskog sela navode da je došlo do nesporazuma u laboratoriji jer su svi rezultati koji su dostavljeni dan pre meča bili negativni. Međutim, dan kasnije su iz laboratorije potvrdili da je napravljena greška i da je Kavdanski utakmicu igrao zaražen virusom.\nBiH razmišlja odlaganje prvenstva\nPredsednik Odbora za takmičenje Fudbalskog saveza Bosne i Hercegovine Miodrag Lale rekao je da postoji mogućnost odlaganja početka prvenstva zbog povećanja broja zaraženih igrača. U FK Mladost iz Doboja zaraženo je deset igrača i dva trenera (devetoro je u bolnici u Zenici), dok su na Kovid-19 pozitivni i pojedinci iz Zrinjskog i Veleža. Lale je istakao da je situacija trenutno „alarmantna“ i da se zbog toga razmatra odlaganje kao najbezbednije rešenje.\nCrvena zvezda i Partizan su u najvećem problemu ukoliko dođe do epidemije širih razmera u njihovim redovima, kao i Vojvodina i TSC koji takođe treba da igraju kvalifikacije za evrokupove. UEFA još uvek nije donela konačnu odluku, ali će verovatno svi klubovi imati obavezu testiranja igrača pred svako kolo kvalifikacija za Ligu šampiona i Ligu Evrope. Još uvek nisu donete odluke šta će se dešavati ako neki klub zbog korone ne može da igra, ali je teško verovati da će UEFA uspeti da pronađe drugi termin u već previše gustom rasporedu evropskih mečeva.\nFudbal, fudbaleri, Korona virus, Linglong tajer Superliga, Vanredno stanje\nNovih 35 slučajeva korona virusa u Boru, u Majdanpeku još jedna žrtva virusne infekcije\nNBA neće terati igrače na vakcinaciju\n08. jula 2020. u 16.23\nSamo neka ubuduce tu igricu igraju sami, izmedju sebe ili neka pozovi bivseg huligana da ih gleda\n08. jula 2020. u 22.01\nNeka lepo klubovi ili sami igraci plate 6000RSD i bice pregledani.\n13. jula 2020. u 16.03\nIzbacite huligane sa stadiona, dajte im zabranu, ostvarite uslove za normalnu publiku (poridice, decu, omladinu, penzionere), bolji marketing, fan artikle, i imaće svi klubovi više prihoda i bolje sponzore!! Onda mogu efikasnije snositi rashode!! Mućnite malo glavom, modernizujte se!! Šaljite ljude na volontersku obuku u Nemačku, ili neku drugu zemlju!!! Nije fudbal za divljake i kriminalce, kako ga većina srpskih klubova predstavlja!!!


Srbija - datum: 2018-09-13 OMOGUĆITI VEĆU DOSTUPNOST POVOLJNIH KREDITA EBRD partner Srbije\nMinistar za evropske integracije Jadranka Joksimović razgovarala je sa regionalnim direktorom Evropske banke za obnovu i razvoj zaduženom za Zapadni Balkan Žužanom Hargitai o razvoju Srbije kroz proces evrointegracija.\nSagovornice su konstatovale da je potreba i obostrana želja, da se koordiniranim pristupom fondova EU (IPA 2018) i EBRD omogući veća dostupnost povoljnih kredita koje banka opredjeljuje za razvoj malih i srednjih preduzeća, a radi ekonomskog razvoja lokalnih sredina, ali i infrastrukture, energetske efikasnosti i životne sredine, saopštilo je Ministarstvo za evropske integracije.\nNapominjući da bi iznos bespovratnih sredstava Evropske komisije za Srbiju trebalo da bude veći nego dosad, Joksimovićeva je saglasna sa potrebom efikasnog modela kombinovanja bespovratnih IPA sredstava i zajmova EBRD.\nOsim toga, istaknuta je i neophodnost dalje saradnje u realizaciji projekata iz oblasti energetske efikasnosti. Ministar za evropske integracije ukazala je, u tom smislu, na važnost tih projekata, a njena inicijativa prepoznata je i podržana od međunarodnih finansijskih institucija i Evropske komisije.\nJoksimovićeva je Žužanu Hargitai informisala da su Ministarstvo za evropske integracije i Razvojna agencija Srbije potpisale Memorandum o saradnji – odnosi se na koordinaciju aktivnosti i nalaženja finansijskih izvora za projekte na lokalu – a kroz mrežu Regionalnih razvojnih agencija. To će, objasnila je, doprinijeti boljem prepoznavanju potreba malih i srednjih preduzeća na lokalnom nivou.\nŽužana Hargitai je napomenula da se sredstva EBRD namijenjena za regionalne inicijative, u značajnoj mjeri izdvajaju za potrebe Srbije što, kako je naglasila, dokazuje ozbiljniji kapacitet institucija naše države u odnosu na region.


Selaković: Jeremić ne može da umanji značaj kineske pomoći\nFebruar 03, 2021 20:31\nNikola Selaković, član Predsedništva SNS, kaže da ništa što govori predsednik Narodne stranke Vuk Jeremić ne može da umanji značaj pomoći i onoga što su predsednik Si Đinping i kineski narod učinili za Srbiju.\nJeremić ovih dana ne preza ni od čega da bi na temi Kovida-19 ili Kosova i Metohije ostvario neki politički poen, primećuje Selaković i tvrdi da on to čini zloupotrebljavajući osećanja i strahove građana.\n"Međutim jeftinom demagogijom se ne može nadomestiti nedostatak elementarnog političkog poštenja i odgovoronosti prema državi", poručuje Selaković i navodi da je Srbija zahvalna Kini na spremnosti da nas snabde vakcinama protiv virusa korona.\nKaže i da i u našoj zemlji ima onih koji, dodvoravajući se inostranoj publici, pokušavaju da zamrse i raskinu srpsko-kineske veze, ali i napominje da "Srbija nikada neće poput nekih u Evropi stavljati političke interese ispred ljudskih života i nastaviće da koristi svako dostupno i dokazano delotvorno sredstvo u borbi protiv virusa korona".\n"Siguran sam da Jeremić u svom najnovijem oglašavanju nije slučajno simultano napao i naše mađarske i naše kineske prijatelje, jer on želi Srbiju koja je sama, bespomoćna i bez bilo kakve međunarodne podrške - upravo onakva kakvu je ostavio kada je odlazio sa vlasti", kaže Selaković.\nOn je u saopštenju koje je dostavljeno medijima reagovao na, kako je rekao, pokušaj Jeremića da "zlonamernim, podlim i pogrešnim interpretacijama jedne prema Srbiji prijateljske izjave premijera Viktora Orbana, pokvari srpsko-mađarske odnose, ostaće bez uspeha".\nVuk Jeremić je, naime, na svom tviter nalogu ranije danas postavio pitanje zašto je Srbija dobila veću količinu kineskih vakcina od bilo koje evropske države, a na to je kao odgovor postavio sledeću izjavu Orbana:\n"Ružno će zvučati, ali oni (Srbija) nam dođu kao neko predsoblje koje će za nas isprobati vakcine prema kojima smo mi još uzdržani".\nSelaković tvrdi da je premijer Orban, upravo najavljujući dolazak kineskih vakcina u Mađarsku, izrazio zadovoljstvo zbog toga što je Srbija, za koju je rekao da je "dobar primer koji inspiriše", uz pomoć kineskih vakcina ušla među evropske lidere po masovnosti vakcinacije, ocenio je Selaković u saopštenju i zaključio da "samo bolestan um može Orbanovu izjavu da stavi u kontekst u koji ju je stavio Jeremić".\nSelaković: Važna pozicija Vatikana po pitanju KiM 16\nVučić zahvalio Orbanu na podrši Srbiji na putu ka EU 15\nDojče Vele: Uskoro dvojno državljanstvo Srbije i Nemačke? 18\nVenecijanska komisija pozdravila nacrt ustavnih amandmana Srbije 14\nVarhelji u Strazburu predstavlja izveštaj o Srbiji 19\nPrekinuta sednica SB UN, Rusija tražila da Priština ukloni zastavu 13426\nVučić primio vakcinu protiv korona virusa 13149\nGračanica: Protest meštana i porodice pretučenog mladića, zahtevaju kazne za napadače 12926\nSrpska lista osudila pritisak na igumana manastira Visoki Dečani oca Savu Janjića 12867\nRuska vakcina počela da se proizvodi u "Torlaku" 12842\nAMSS: Saobraćaj umeren, uslovi za vožnju povoljni\n7:50 October 19, 2021\nSunčano, do 18 stepeni\n7:44 October 19, 2021\nRusija: Za treće dete – milion rubalja\n21:56 October 18, 2021\nKurtijeva šefica diplomatije u Tirani traži koordinaciju regiona protiv Srbije\n21:31 October 18, 2021\n21:17 October 18, 2021


Dacia prodala 3.5 miliona vozila za 10 godina - AUTOMOBILI\n15/06/2021 3:31:49 PM\nNASLOVNA / VESTI / Dacia prodala 3.5 miliona vozila za 10 godina\nDacia je objavila saoštenje u kome navodi da je od 2004. godine prodala 3.5 miliona vozila u šta računa prodaju u Evropi i oblasti Mediterana. Naravno, ovaj uspeh je postignut zahvaljujući tome što je 2004. godine kompanija drastično modernizovana kroz partnerstvo sa Reanultom. Francuski proizvođač je zapravo kupio rumunsku kompaniju i investirao u njenu modernizaciju, a rezultat je milionska prodaja Dacia vozila.\nPritom, najveći napredak je to što Dacia ne beleži uspehe samo u zemljama u razvoju, već i na izbirljivom zapadnoevropskom tržištu. Sandero Stepway je možda najbolji primer, jer ovaj model beleži sjajan uspeh u Velikoj Britaniji. Pritom, Dacia ne miruje i pokazuje trend ka sve većem prisvajanju dela tržišta za sebe, pa prodaja u Evropi raste za 5.5% tokom prve polovine 2015. godine.\nTagovi10 godina Automobili dacia decenija EVROPA prodaja Renault trziste uspeh\nPrethodno Superautomobil sa Bliskog Istoka stiže do 400 km/h\nSledeće Mazda MX-5 1.5 vs 2.0 – Koji motor je bolji?


Bilateralni odnosi Srbije i Jermenije izuzetno dobri, uz postojanje prostora za njihovo dalje unapređenje\nNa marginama Neformalnog ministarskog sastanka Organizacije za evropsku bezbednost i saradnju koje se održava u Visokim Tatrama (Slovačka), prvi potpredsednik Vlade i ministar spoljnih poslova Ivica Dačić, sastao se sa ministrom spoljnih poslova Jermenije Zorhabom Mnatsakanijanijem.\nTokom prijateljskog i srdačnog razgovora bilateralni odnosi Republike Srbije i Jermenije ocenjeni su kao izuzetno dobri, uz postojanje prostora za njihovo dalje unapređenje zasnovano na bliskosti dva naroda.\nMinistar Dačić pozvao je ministra spoljnih poslova Jermenije da poseti Srbiju i ukazao na postojanje mogućnosti realizacije njegove posete Jermeniji, prilikom koje bi bila otvorena Ambasada Srbije u Jerevanu.\nMinistri su potvrdili zainteresovanost dveju zemalja za pokretanje pitanja vizne liberalizacije. Takođe, tokom razgovora najavljena je poseta predsednika Jermenije Srbiji početkom oktobra.


Hrvatski pametni sat “planuo” za samo mesec dana - uBioskop - Online filmovi i serije sa prevodom Magazin\nPočetna » Magazin » 2015 » Jun » 2\nHrvatski pametni sat “planuo” za samo mesec dana\nHrvatska kompanija Hangar 18 prodala je 1.000 komada svog prvog pametnog sata, "Noaline smartwatch", za samo mesec dana od njegovog lansiranja na tržište.\n"Prodaja je krenula pre mesec dana a trenutni pokazatelji su izuzetno dobri sa prodatih hiljadu ‘Noaline smartwatcha’. Tokom letnjih meseci očekujemo pojačanu prodaju tog proizvoda", kaže član uprave Hangara 18, Zoran Bogdanović, prenosi portal Poslovni.\n"Noaline smartwatch" ima OLED ekran, prikaz dolaznih poziva, podsetnik vibracijom, praćenje vežbanja i spavanja, barkod skeniranje i praćenje unosa kalorija, otporan je na vodu, a radi ne samo s "H18 Noa" mobilnim telefonima već i s iPhone i Samsung modelima.\nKompanija Hangar 18 je, zahvaljujući vlastitim brendovima mobilnih telefona i tableta, kao i otvaranjem sedam prodajnih mesta, i dodatnih 250 putem partnera, lani udvostručila prihod na 50 miliona kuna (6,6 miliona evra).\nNeto dobit firme se utrostručila na tri miliona kuna, a zahvaljujući uspehu Hangar je udvostručio broj zaposlenih na 50.\nBogdanović navodi da im je u ostvarenju ovih poslovnih rezultata značajno pomogla prodaja mobilnog telefona "H18 Noa", za koje smatra da su među najprodavanijim na hrvatskom tržištu.\n"U 2014. prodali smo 60 hiljada 'H18 Noa' pametnih telefona, pa verujem da smo lideri u svom segmentu tržišta s udelom od šest do sedam odsto, s obzirom na to da je lani u Hrvatskoj ukupno prodato oko milion pametnih mobilnih telefona", dodaje on.


Posle samo 18 minuta igre moglo je da se nasluti ko će se popeti na tron, jer je upravo tada portugalski tim poveo golom Fabija Fereire Vijeire. Tim rezultatom se otišlo na poluvreme, a u nastavku je bilo mnogo više uzbuđenja.\nDetalj sa meča između mladih fudbalera Porta i Čelsija\nTako je Čelsi uspeo da izjednači u 53. minutu golom Redana, ali su "zmajevi" brzo vratili prednost pogotkom Kveiroša.\nTačka na meč je stavljena u 75. minutu, kada je Souza postavio konačan rezultat utakmice i na taj način je doneo Portu naslov prvaka Evrope.\nOvo je prvi put da je portugalski tim osvojio Ligu šampiona za omladince, dok Čelsi nije uspeo da se okiti trećom titulom, jer je prethodno bio najbolji 2015. i 2016. godine.\nFK Porto omladinci\nFK Čelsi omladinci


O tome koliko su vozila Gradskog saobraćajnog preduzeća Beograd bezbedna u ovom javnom preduzeću nisu želeli da govore\nJavni gradski prevoz u Beogradu – bilo da je reč o privatnim prevoznicima ili Gradskom saobraćajnom preduzeću (GSP) – daleko je od bezbednog, ocenjuje za Radio Slobodna Evropa (RSE) Nebojša Aleksić, poverenik sindikata "Sloga" GSP-a, komentarišući eksploziju kompresorske boce koja se dogodila 30. jula u jednom beogradskom autobusu.\nPrema rečima našeg sagovornika, na loše bezbednosne uslove utiču mnogi aspekti – od tehničkih do ljudskih resursa.\n"Vozila su jako stara, u proseku oko 15 godina. Apsolutno se ne održavaju, dakle ne ulaže se u delove. Gume su vrlo problematične, kao i kočioni sistem i upravljački sistem. Takođe, elektroinstalacije su vrlo problematične, zato i dolazi do požara u autobusima. Ali, veći problem od materijalnog neulaganja je odliv stručne radne snage", kaže Aleksić.\nU eksploziji koja se 30. jula dogodila u autobusu na liniji 78 u beogradskom naselju Dedinje lakše je povređeno šest osoba koje su zbrinute u Urgentnom centru.\nBoca koja se koristi za kompresovanje vazduha za vrata i druge pneumatske sisteme u vozilima eksplodirala je u autobusu koji pripada privatnoj firmi "Banbus". Prema rečima Veljka Kovačevića, šefa saobraćaja u ovoj firmi, "Banbus" svakoga dana na ulicama Beograda ima skoro 70 svojih autobusa, a sličnih incidenata, kaže, nisu do sada imali.\n"Ventil visokog pritiska nije uradio svoje. Pukao je, udario u staklo koje se razbilo i povredilo par putnika", kaže Kovačević.\nUpitan da li će autobus u kojem je došlo do kvara biti poslat na vanredni tehnički pregled, on odgovara:\n"To sada zavisi od MUP-a (Ministarstvo unutrašnjih poslova). Oni će to odrediti."\n'Poluispravna vozila prolaze tehnički pregled'\nKovačević dodaje da su za prevoznike javnog prevoza u Beogradu obavezna dva tehnička pregleda godišnje, a po potrebi i češće. Na naše pitanje kakva je procedura za tehnički pregled privatnih prevoznika, kaže:\n"To je redovan tehnički pregled, kao i svaki drugi. Ne radimo ga kod nas, nego kod trećeg lica. Imamo naše održavanje, ali što se tiče tehničkih pregleda, to se radi kod trećih lica", kaže Veljko Kovačević.\nNebojša Aleksić kaže da je njegov sindikat "Sloga" u više navrata obaveštavao javnost o tehnički neispravnim autobusima koji saobraćaju u glavnom gradu, a na našu konstataciju da je za prevoznike obavezan redovni tehnički pregled na šest meseci, Aleksić odgovara:\n"U pravu ste, ali tehnički pregled sam sebi radi GSP Beograd i onda se iz političkih razloga poluispravna vozila puštaju kao ispravna. Tvrdim i smem da potpišem pod punom krivičnom i materijalnom odgovornošću da više od 80 posto vozila – što GSP-a, što privatnih prevoznika – ne bi dobilo saglasnost za izlazak u saobraćaj za javni prevoz, kada bi se uradio relevantan tehnički pregled, sa standardima Evropske unije."\nZamenik gradonačelnika glavnog grada Goran Vesić izjavio je u junu ove godine da će do oktobra GSP dobiti 244 nova autobusa – 70 vozila je kupljeno od turske kompanije ''BMC'', a 174 od kompanije ''Hajger'' iz Kine.\nIako kaže da je pozitivno što će beogradskim ulicama saobraćati novi autobusi, Nebojša Aleksić napominje da će GSP morati da izbaci iz upotrebe nemali broj vozila kojima je prošao radni vek.\n"Više će vozila otići u reciklažu nego što će doći novih vozila", ocenuje Aleksić.\nInače, vesti o tehničkim neispravnostima vozila u javnom prevozu nisu retkost. Juna ove godine mediji su izvestili da se zapalio autobus GSP-a na liniji 408. Na fotografijama sa lica mesta vidi se čitav autobus u plamenu i crni dim koji kulja iz vozila. Marta prošle godine u Novom Beogradu se zapalio autobus koji saobraća na liniji 65, dok su se početkom 2017. godine u manje od sedam dana zapalila dva autobusa na liniji 302 koja vozi do naselja Grocka.


Portugalski parlament legalizovao eutanaziju - BIGportal.ba\n29 Januara, 2021 29 Januara, 2021 0137\nPortugalski parlament izglasao je legalizaciju eutanazije čime je ta zemlja postala sedma u svetu u kojoj je terminalno obolelim pacijentima dozvoljeno da zatraže da im doktori okončaju život.\nPrema novom zakonu, stariji od 18 godina moći će da zatraže pomoć u okončanju života ako su u terminalnoj fazi bolesti i trpe “trajan” i “neizdrživ” bol, osim ako se proceni da nisu mentalno sposobni da donesu takvu odluku, prenosi Rojters.\nZakon se odnosi samo na državljane Portugalije i one koji imaju stalan boravak u toj zemlji, kako bi se sprečio dolazak ljudi iz drugih zemalja da bi potražili asistirano samoubistvo.\nZakon mora da potvrdi i predsednik Marselo Rebelo de Souz, koji je ranije najavio da će poštovati odluku parlamenta.\nU Portugaliji je bilo kritika zbog tajminga donošenja ove odluke, a opoziciona stranka PSD ukazala je da je u vreme epidemije koronavirusa prisutna “suvše velika zabrinutost, veliki strah među ljudima, da bi se bavilo pitanjima života i smrti”.\n“Vakcinisani se mogu zaraziti”\nŠala na račn Hilari je opasna po život: Muškarcu sa Floride preti 10 godina zatvora zbog Internet mima!


Uprkos brojnim osudama evakuacija mačaka i pasa - BIGportal.ba\nUprkos brojnim osudama evakuacija mačaka i pasa\n29 Avgusta, 2021 29 Avgusta, 2021 0108\nBivši britanski marinac Pen Farting, koji je vodio kampanju spašavanja životinja iz Avganistana, poletio je sa 200 mačaka i pasa iz Kabula bez avganistanskog osoblja koje je radilo sa njim.\nPortparol Fartingove kompanije Dominik Dajer rekao je da se privatno finansirani avion sa Fartingom i životinjama očekuje danas u Londonu, piše AP.\nFarting je osnovao dobrotvornu organizaciju nakon što je 15 godina služio u britanskim snagama u Avganistanu i za vrijeme povlačenja trupa iz Kabula odbio je da bude evakuisan bez životinja.\nPored brojnih ponuda za udomljvanje spašenih životinja, Farting se suočio i sa kritikama da troši vreme i energiju na tom zadatku, umjesto da se spasu ugroženi Avganistanci iz Kabula.\nBritanija je saopštila da je evakuisala više od 15.000 britanskih građana i ugroženih Avganistanaca iz Kabula u dvonedjeljnom vazdušnom prevozu koji je završen u subotu.\n-Upravo smo koristili mnogo trupa da dovedemo 200 pasa. U međuvremenu će porodica mog prevodioca verovatno biti ubijena- rekao je konzervativni političar Tom Tugendat za radio stanicu LBC.\nFarting i njegovi zaposleni tvrde da njihova operacija nije oduzela avionska sjedišta ljudima, niti spriječila operaciju njihove evakuacije.\nMinistar odbrane Ben Volas rekao je da je vojska morala dati prioritet ljudima u odnosu na životinje i požalio se da su neki od pristalica Fartinga “oduzeli previše vremena” visokim komandantima i zloupotrebljavali vojno osoblje.\nDajer je rekao da je Farting “nacionalni heroj” koji se suočava sa “klevetničkom kampanjom” od strane vladinih zvaničnika.\nU Kabulu odjeknula snažna eksplozija\nOrkanska oluja u Crnoj Gori: Vjetar čupao stabla, ima povrijeđenih\nŽena iz Sarajeva se ugušila u Neumu


Putin: Treba da modernizujemo vojsku i mornaricu - 15.05.2018, Sputnik Srbija\nPredsednik Rusije Vladimir Putin izjavio je da ruska vojska i mornarica moraju dosledno da se modernizuju i razviju u svim pravcima. 15.05.2018, Sputnik Srbija\n20:56 15.05.2018 (Osveženo: 07:17 16.05.2018)\n© Sputnik / Mihail Klimentьev / Uđi u foto-galerijuPredsednik Rusije Vladimir Putin tokom sastanka sa vojnim zvaničnicima\n„Ove godine smo prvi put pokazali svoje perspektivne modele i sisteme naoružanja koji nemaju pandana u svetu. Oni višestruko povećavaju mogućnosti za osiguravanje bezbednosti Rusije, za deset godina unapred nam obezbeđuju strateški balans, održavanje strateške ravnoteže u svetu“, istakao je Putin i dodao da je napredak u radu na ovim sistemima razmatran na prethodnim sastancima.\n„Znamo da su oni na različitim stepenima spremnosti i mi ćemo nastaviti da obraćamo pažnju na ova pitanja“, dodao je predsednik.\n„Potrebno je da se aktivno razvija i povećava tehnološka baza u oblasti protivvazdušne odbrane, nastavi usavršavanje sistema ’Pancir‘, završi razvoj i priprema za serijsku proizvodnju najnovijeg sistema S-500 koji može da pogađa ciljeve na izuzetno velikim visinama, uključujući i najbliži svemir“, istakao je ruski predsednik.


ponedjeljak, 28 Januar 2019 00:00\nPolitika izričitih ultimatuma pompezno najavljenih u medijima glavna je strategija u formiranju vlasti na nivou Bosne i Hercegovine i entiteta Federacije Bosne i Hercegovine.\nČlan bh. Predsjedništva Željko Komšić izjavio je da je njegov uslov da podrži imenovanje Zorana Tegeltije, kandidata Saveza nezavisnih socijaldemokrata, za predsjedavajućeg Vijeća ministara Bosne i Hercegovine usvajanje godišnjeg nacionalnog programa za NATO. S druge strane, predsjedavajući Predsjedništva Bosne i Hercegovine i lider SNSD-a Milorad Dodik odgovorio je da se bh. Predsjedništvo neće sastati ni o jednom drugom pitanju dok se ne riješi pitanje predsjedavajućeg Vijeća ministara.\nNa kraju, zbog iznenadne inicijative Stranke demokratske akcije da se pred Ustavnim sudom Bosne i Hercegovine preispita naziv bh. entiteta Republike Srpske, SNSD je saopoćio da obustavlja sve pregovore o formiranju Vijeća ministara.\nU Federaciji Bosne i Hercegpovine predsjednik Hrvatske demokratske zajednice Bosne i Hercegovine Dragan Čović zaprijetio je da se neće moći formirati nova federalna vlada sve dok se ne izmijeni Izborni zakon Bosne i Hercegovine. Istovremeno, očekuje se odluka Ustavnog suda Bosne i Hercegovine, koji bi se 31. januara trebao izjasniti o zahtjevu za ocjenu ustavnosti Uputstva Centralne izborne komisije Bosne i Hercegpovine o načinu popune Doma naroda Parlamenta Federacije, koje su podnijele neke stranke.\n'Država puna galame'\nCIK je u decembru dao uputstvo da se prilikom popune Doma naroda federalnog Parlamenta koristi popis iz 2013. godine, a ne iz 1991. godine. Nekoliko kantona još nije izabralo svoje kandidate za Dom naroda federalnog Parlamenta, dok usvajanje budžeta, kojeg treba potvrditi ovaj dom, stoji na čekanju. Također, Dom naroda federalnog Parlamenta bira potpredsjednike i predsjednika Federacije, koji imenuje vladu Federacije Bosne i Hercegovine, a iz ovog doma biraju se i delegati za Dom naroda Parlamentarne skupštine Bosne i Hercegovine - što je trenutno sve u zastoju.\n"Mi smo evidentno u dubokoj političkoj, ali i u institucionalnoj krizi. U politikama ne može biti ultimatuma, nego mora postojati dijalog i kompromis. Međutim, daleko je Bosna i Hercegovina od demokratskog ponašanja i odgovornosti političara prema građanima", kaže Vehid Šehić iz koalicije Pod lupom, koja prati izborni proces u Bosni i Hercegovini.\nPrema njegovom mišljenju, treba sačekati odluku Ustavnog suda Bosne i Hercegovine da se stvore i zakonske i ustavne pretpostavke da se konačno krene u konstituiranje Doma naroda federalno Parlamenta. Međutim, kada će to biti, dodaje, niko u Bosni i Hercegovini ne može predvidjeti.\n"Ipak, ovo nije prvi put da se kasni i s vladom, i s konstituiranjem Doma naroda, to postaje praksa, premda u Izbornom zakonu Bosne i Hercegovine postoje jasni rokovi kada se mora konstituirati zakonodavna vlast. Ali, živmo u državi gdje se ne poštuju zakoni, gdje se ne poštuju rokovi, te imamo ovakvu situaciju."\nBerislav Jurič, urednik mostarskog portala Bljesak.info, smatra da će, šta god da se odluči po apelaciji, "ponovo nastati kaos u Bosni i Hercegovini", jer jedni će priznati odluku, a drugi neće.\n'Inicijativa SDA je dogovor stranaka'\n"Mislim da je sve u ovoj državi prepuno galame i jednostavno bi trebali sjesti za stol i početi pričati. Čelnici stranaka trebaju sjesti i dogovoriti se što će se uvažavati, a što neće, što nam je zajedničko, i onda krenuti ka rješavanju pitanja. Ustavni sud [Bosne i Hercegovine], što god da donese po bilom kojem pitanju, nekome paše, a nekome ne. Dakle, koliko je presuda Ustavnog suda doneseno, a koliko se njih ne poštuje..."\nŠto se tiče formiranja Vijeća ministara Bosne i Hercegovine, Šehić kaže da se i do sada nije ništa napravilo po tom pitanju.\n"Ono još radi u starom sazivu, u tehničkom mandatu, i ima određene zakonske limite šta može preduzimati, a šta ne, ali ovdje se uslovljava mnogo šta kada je u pitanju formiranje Vijeće ministara. Možda će proraditi savjest političara da se konačno dogovore."\nJurič smatra da je predsjednik SDA Bakir Izetbegović donio ishitrenu odluku kada je u pitanju inicijativa o imenu RS-a, ali da se radi o dogovoru političkih stranaka.\n"Čak i neki njegovi koalicijski partneri smatraju da je 'istrčao pred rudo', jer je, dan nakon što je pružio ruku Miloradu Dodiku da će praviti vlast na državnoj razini, istupio onako nimalo samouvjereno da će dignuti ime RS-a na Ustavni sud. A onda je rekao nešto što je prošlo 'ispod radara', da će oni razmisliti nakon određenog roka da to povuku. Dakle, može se govoriti o nekakvom dogovoru da će Dodik i Izetbegović zategnuti odnose kako bi i jedan i drugi što laške opravdali pred javnosti neka popuštanja koja moraju napraviti u budućnosti. Oni su pripremili teren da će morati i jedan i drugi popustiti u nekom trenutku, pa da onda imaju neki alibi za to", smatra Jurič.\n'Nema vizije i državnika'\nKada je riječ o Izbornom zakonu Bosne i Hercegovine, taj problem je, dodaje, puno stariji, zbog čega bi sve stranke u Bosni i Hercegovini trebale razgovarati i riješiti ovo pitanje, koje nas je "dovelo u najveću krizu". Slaže se da se u praksi može desiti da se blokira formiranje federalne vlade.\n"Dragan Čović je svjestan što radi i on mora, radi svojih birača i tih silnih obećanja, ali i upornog nijekanja njegovih zahtjeva, nečim zaprijetiti, a to je da se počne pričati o Izbornom zakonu, da je to uvjet da se formira vlast."\nMilkica Milojević, novinarka iz Banje Luke, uvjerena je je da će se lideri političkih stranaka na kraju ipak dogovoriti, jer se radi o "zamajavanju javnosti" i izazivanju rekacija koje su više emotivne nego racionalne.\n"Mislim da je sam koncept bavljenja politikom u ovoj zemlji 'nakrivo nasađen' i da se sva politika svodi na podjelu plijena. Tu nema nikakve vizije, niti ima državničkih politika i državnika. Svako malo se potežu jedne te iste priče. Radi se o pojedinačnom, a ne javnom interesu."\nProcitano 635 puta